
<סדר היום:>
<תקנות הנמלים (תיקון), התשע"ז-2017 , בדבר ניהול התעבורה הימית בנמלים, הענקת סמכויות לרב חובל הנמל והניתוב בנמלים>
נכחו:

<חברי הוועדה:> 
יעקב פרי – מ"מ היו"ר
<מוזמנים:> 
	רן עמיר
	–
	ראש אגף ים וחופים, איכות הסביבה

	דרור וגשל
	–
	ייעוץ וחקיקה, משרד המשפטים

	יגאל מאור
	–
	רב-חובל, מנהל רשות הספנות והנמלים, משרד התחבורה והבטיחות בדרכים

	בילי בירון
	–
	עו"ד, מנהלת מח' בכירה, ייעוץ משפטי, רשות הספנות והנמלים, משרד התחבורה והבטיחות בדרכים

	מוריס מור
	–
	רב-חובל, ראש מחלקת ים, נמל אשדוד, משרד התחבורה והבטיחות בדרכים

	שמעון מלכא
	–
	ראש מערך מכרזים, חברת נמלי ישראל, משרד התחבורה והבטיחות בדרכים

	קמ"ר אבי לוי
	–
	יו"ר האיגוד לקציני ים

	אפרים  גלסברג
	–
	יועמ"ש, איגוד קציני הים

	דוד ראובני
	–
	מזכיר חטיבת קצינים, איגוד קציני הים

	צבי ניקסון
	–
	עו"ד חיצוני המייצג את קצא"א, חברת קצא"א

	אלי ספקטורוביץ
	–
	סמנכ"ל רגולציה, חברת קצא"א

	מישל סולטן
	–
	ממ"ח ספנות, חברת קצא"א

	דינה בראון
	–
	שדלן/ית, מייצג/ת את חברת קצא"א

	סלים סעדיה
	–
	שדלן/ית

	תמיר רז
	–
	שדלן/ית

	ליאור שובכר פרי
	–
	שדלן/ית

	ליעד אילני
	–
	שדלן/ית


<מנהל/ת הוועדה:>
לאה ורון
<ייעוץ משפטי:>
מרב תורג'מן
<רישום פרלמנטרי:>
חפציבה צנעני
<תקנות הנמלים (תיקון), התשע"ז-2017 , בדבר ניהול התעבורה הימית בנמלים, הענקת סמכויות לרב חובל הנמל והניתוב בנמלים>
<היו"ר יעקב פרי:>
אותם  משתתפים גם ב-10:30?

<קריאה:>
כן.

<היו"ר יעקב פרי:>
אנחנו יכולים להמשיך 'דוך', מבחינתכם?

<קריאה:>
כן.

<היו"ר יעקב פרי:>
נמשיך ישר, וניגש לדיון השני שעוסק בניהול התעבורה הימית בנמלים, סמכויות לרב חובל הנמל והניתוב בנמלים. אנחנו מתחילים את הדיון של השעה 10:30. גברתי היועצת המשפטית, איפה אנחנו עומדים? אתם רוצים לתת לנו איזה שהוא הסבר כללי?
<בילי בירון:>
אדוני, התקנות האלה שלובות בתקנות שכרגע אדוני אישר, באשר הן משלימות את ניהול התעבורה הימית בנמלים, קובעות סמכויות שכיום קבועות בתקנות הנמלים ומוקנות למנהל הנמל ומעבירות אותן לרב חובל הנמל, - -
<היו"ר יעקב פרי:>
אני מניח שזו בעיה אצלכם, בקצא"א – נכון? עוד מעט נשמע אתכם שנית. 
<בילי בירון:>

- - שזה תפקיד שאדוני כרגע אישר בתקנות הנמלים שאושרו. הן עושות את הסדר, קובעות את הסמכויות של רב חובל הנמל ומסדירות נושאים נוספים שקשורים לניהול התעבורה הימית בנמלים.
<היו"ר יעקב פרי:>
לאן הגענו בהקראה? או שעוד לא התחלנו?

<בילי בירון:>
עוד לא התחלנו.

<היו"ר יעקב פרי:>
מר ניקסון, בבקשה.

<צבי ניקסון:>
לפני כן, ברשותך, הסבר קצר של התקנות לקצא"א, נמל אשקלון. התקנות האלה קובעות, לראשונה, שהן יחולו גם על נמל אשקלון, וזה לא היה קודם.
<היו"ר יעקב פרי:>
זה לא היה עד היום?
<צבי ניקסון:>
זה לא היה עד היום. אנחנו מסכימים לכך, ואין לנו בעיה עם זה.
<היו"ר יעקב פרי:>
זה כבר יפה מצדכם.

<צבי ניקסון:>
אני חושב שבעצם זה הרבה יותר נכון, כי מה שקרה הוא שעד עכשיו החברה פעלה  בלי זיכיון, הזיכיון הסתיים, ואנחנו בהחלט בעד הסדרת הנושא.
יחד עם זאת, יש מספר נושאים – רב חובל ומנהל הנמל, אבל גם נושאים אחרים – שהם שונים בנמל אשקלון, והדברים עובדים בסדר ואין טעם לתקן את זה רק מפני שאנחנו עכשיו - - -
<היו"ר יעקב פרי:>
עורך-הדין ניקסון, רק תסביר לי: מנהל הנמל הוא גם רב-חובל?
<קריאה:>
לא.

<היו"ר יעקב פרי:>
לא.

<קריאה:>
לא במקרה הזה.

<היו"ר יעקב פרי:>
זאת אומרת, ברגע שנותנים פה סמכויות לרב-חובל, ואצלכם בקצא"א אתם אומרים שזה יהיה מנהל הנמל, אותן סמכויות של רב-חובל ניתנות למישהו שאיננו רב-חובל.
<יגאל מאור:>
זה לא ניתן לו. הם לוקחים.

<היו"ר יעקב פרי:>
זה שקורה בפוע.
<בילי בירון:>
זה מה שהם מבקשים.

<צבי ניקסון:>
למעשה, בתקנות המוצעות לוקחים סמכויות שהיו בידי מנהל הנמל ומוסרים אותן לרב-החובל.
<היו"ר יעקב פרי:>
ולכם זה לא מתאים.

<צבי ניקסון:>
כן, אבל זה חלק - - -

<היו"ר יעקב פרי:>
זה חלק שאפשר לעבור אותו, לצלוח אותו.

<צבי ניקסון:>
יש עוד דברים.

<היו"ר יעקב פרי:>
אוקיי.

<צבי ניקסון:>
יש עוד דבר אחד שאני רוצה לציין. בנמל אילת יש לנו רציף דלק של קצא"א, שתמיד היה חלק מהנמל. מצד שני, הוא פעל בצורה די עצמאית, כי היה זיכיון; הוא גבה אגרות בנפרד. הוא נעזר בנמל לצורך גוררות. לדוגמה, הנתב הוא נתב של אשקלון, כי לנתב מכלית דלק ענקית - - -
<היו"ר יעקב פרי:>
נתב של אשקלון שעובד במסוף הדלק באילת.
<צבי ניקסון:>
הוא עובד של קצא"א, וכשמגיעה אנייה, מכלית דלק – הוא טס לאילת ומנתב את האנייה, כי אין באילת מי שיש לו הסמכה לכך. זאת אומרת, יש פה כמה דברים מיוחדים. לכן, כשנעבור על התקנות, אנחנו פשוט נבקש להעיר את זה, כאשר כל המטרה היא פשוט להתאים את התקנות למציאות ולא לעשות משהו שבאמת יביא לנו קלקול בהמשך.
<היו"ר יעקב פרי:>
אנחנו נשתדל להיות אתכם כמה שנוכל, וזה תלוי כמובן גם במשרד התחבורה ובמשרד המשפטים.

על כל פנים, נתחיל לקרוא את התקנות. גברתי, אני מבין שהצעתך היא שאנחנו נדלג על מספר הגדרות שכבר אושרו. תגידי את זה? בבקשה.  דברי למיקרופון. אנחנו בגיל שאנחנו כבר לא שומעים.
<בילי בירון:>
כפי שהיועצת המשפטית של הוועדה העירה בצדק, חלק מההגדרות שהצענו בתיקון אינן נחוצות. אז אני אקרא ישר את ההגדרות כפי שסוכם בין היועצת המשפטית לביני, שאנחנו רוצים שיתוקנו, ומה שכבר קיים בתקנות – אנחנו לא ניגע בהן.
<מרב תורג'מן:>
למיטב הבנתי, ההצעה שלכם לתקן את התקנות נבעה מהרצון לסדר את ההגדרות לפי סדר הא-ב'. אין צורך לעשות את זה, ולכן אין סיבה למחוק הגדרות ולכתוב בדיוק את אותו הנוסח במקום אחר. לכן רוב ההגדרות או כל ההגדרות שכבר קיימות בתקנות, אני מציעה לא לגעת בהן ורק להקריא את ההגדרות החדשות שאתם מבקשים לקבוע בתקנות - -
<בילי בירון:>
או לתקן.

<מרב תורג'מן:>
- - או לתקן.

<בילי בירון:>
בסדר.

	תקנות הנמלים (תיקון), התשע"ז-2017

	בתוקף סמכותי לפי סעיף 60 לפקודת הנמלים [נוסח חדש], התשל"א-1971, לפי הצעת רשות הספנות והנמלים על פי סעיף 32 לחוק רשות הספנות והנמלים, התשס"ד-2004 (להלן – חוק רשות הספנות והנמלים), אני מתקין תקנות אלה:


<היו"ר יעקב פרי:>
לא צריך באישור ועדת הכלכלה?

<בילי בירון:>
אדוני, בתקנות האלה זה היה ספק. משרד המשפטים אישר לנו בעבר שאין צורך באישור ועדת הכלכלה, אבל - - -
<היו"ר יעקב פרי:>
אז למה אנחנו - - -?

<יגאל מאור:>
כי זה בא במשולב עם הסט הקודם.

<היו"ר יעקב פרי:>
זה בא עם הראשון?
<בילי בירון:>
זה במשולב עם הסט הקודם, ומכיון שיש כאן עבירות פליליות נדרשת ועדה מוועדת הכנסת לאשר לפי חוק העונשין ולהוסיף - - -
<היו"ר יעקב פרי:>
אוקיי. צריך להוסיף. אצלי כתוב: ובאישור ועדת הכלכלה של הכנסת לפי סעיף 21(א). אחרת, הייתי הולך כבר לעשן סיגריה. כך אני אעשן סיגריה אחרי זה...
<בילי בירון:>
לא 21(א), כי 21(א) כבר לא קיים. אנחנו צריכים רק את סעיף 2 בחוק העונשין.
<היו"ר יעקב פרי:>
אוקיי. בבקשה.

<קריאה:>
חלק מהתקנות - - - אישור ועדה,  - - - 

<היו"ר יעקב פרי:>
חבר'ה, אל תעשו מזה עניין. זו בסך-הכל ועדת הכלכלה. אל תיכנסו להגזמות.
<בילי בירון:>
בסדר. זה רק סעיף 2(ב) לחוק העונשין.
<היו"ר יעקב פרי:>
אוקיי. בבקשה.

<בילי בירון:>
	תיקון תקנה 1
	1.
	בתקנה 1 לתקנות הנמלים, התשל"א-1971 (להלן – התקנות העיקריות) –

	
	
	(1)
	אחרי ההגדרה "בעל כלי שיט" יבוא:

""גלנוע" (Roll-on/Roll-off) – שיטת ניטולם של כלי רכב על גבי גלגליהם או זחליהם או כל שיטת תנועה אחרת שאינה הנפה בעזרת מנוף חיצוני ממקום חנייתם בכלי השיט דרך פתח אחורי, צדדי או קדמי שבו אל מום בנמל כפי שיורה מנהל הנמל;"


זאת, במקום הגדרת "גלנוע" הקבוע.

<היו"ר יעקב פרי:>
בסדר? הלאה.

<בילי בירון:>
	
	
	(2)
	אחרי ההגדרה "הוראות מסירה" יבוא:

""הפלגה בין-לאומית" – "הפלגה במסע בין-לאומי, כהגדרתו בתקנות הנמלים (בטיחות השיט), התשמ"ג-1982;"


<היו"ר יעקב פרי:>
אוקיי.

<בילי בירון:>
	
	
	(3)
	ההגדרה "כלי שיט" תימחק;
	


<מרב תורג'מן:>
תקנה (8).

<בילי בירון:>
בסדר.

	
	
	(4)
	במקום ההגדרה "מתקני נמל ייעודיים", יבוא:
"מיתקן נמל ייעודי" – מיתקן מתמחה המשמש לפריקה או לטעינה של מטען מסוג אחד בלבד, נוזל בצובר - -
	


<היו"ר יעקב פרי:>
"נוזל או בצובר"?

<בילי בירון:>
"נוזל או בצובר".

<יגאל מאור:>
"או שבצובר".

<בילי בירון:>
	
	
	
	- - "נוזל או שבצובר וכן רציף המשמש לפריקה או טעינה של חומר נפץ;
	

	
	
	(5)
	בהגדרה "נמל", במקום "או נמל אילת" יבוא ",נמל אילת ונמל אשקלון";
	

	
	
	(6)
	אחרי ההגדרה "קברניט" יבוא:

""רב חובל נמל" – כהגדרתו בתקנות ניהול התעבורה הימית;

"תקנות הספנות ימאים" – תקנות הספנות (ימאים), התשס"ב-2002;

"תקנות ניהול התעבורה הימית" – תקנות הנמלים (ניהול התעבורה הימית), התשע"ז-2017;
"תצפית נמל" – כהגדרתה בתקנות ניהול התעבורה הימית.".
	


<היו"ר יעקב פרי:>
תמשיכי.

<בילי בירון:>
זהו. זה סוף התקנה.

<צבי ניקסון:>
יש לנו בקשה להוסיף הגדרות, והעברנו את ההצעה שלנו למשרד התחבורה. אנחנו סבורים שיש להוסיף הגדרה של "מזח הדלק באילת", שאלה השטחים של נכסי הפעילות הנמצאים בנמל אילת. אני אסביר שהזיכיון של קצא"א התקבל בחוק תשתיות להולכה ולאחסון של נפט על-ידי גורם מפעיל, התשע"ז-2017, שנחקק ב-20 במרץ 2017.
<היו"ר יעקב פרי:>
נעשה אחד-אחד. מדוע לא קיבלתם?

<בילי בירון:>
אדוני, אנחנו לא סבורים שנדרשות הוראות מיוחדות להפעלה של קצא"א. כל ההגדרות שהם  מבקשים הן לצורך קביעת הוראות מיוחדות, ואנחנו לא סבורים שיש בזה צורך. לכן אין צורך גם בהגדרות.

<יגאל מאור:>
זה רציף ככל הרציפים, חוץ מהעובדה שהוא מופעל על-ידי קצא"א.

<היו"ר יעקב פרי:>
למה בכל זאת אתם רוצים? אני כרגע מדבר על סעיף ההגדרות.

<דינה בראון:>
אני עורכת-הדין דינה בראון, ואני גם מייצגת את קצא"א. אנחנו נראה בהמשך שיש סעיף שמדבר על אותם סעיפים שלא חלים על אשקלון, כלומר כבר יש הפרדה והכרה בכך שחלק מהדברים לא מתאימים למכליות נפט בים פתוח. כשנגיע לסעיף הזה, אנחנו אומרים שאותם סעיפים שלא מתאימים לאשקלון לא מתאימים לרציף הדלק באילת. כלומר, יש כן הכרה בכך, למשל: רשתות או דברים כאלה. יש, למשל, את תקנה 88, שכבר מבינים שזה לא מתאים לים פתוח.
<יגאל מאור:>
לא אמרנו.

<צבי ניקסון:>
יש סעיפים שאינם מתאימים באשקלון, והם גם אינם מתאימים לרציף הדלק באילת. אין לנו בעיה לחכות עם הדיון הזה עד שנדון בסעיפים הספציפיים ואז נראה. אם לא תקבלו את עמדתנו, באמת התיקון מתייתר.
<היו"ר יעקב פרי:>
משרד התחבורה, מה אתם אומרים?

<יגאל מאור:>
אנחנו לא מסכימים. קודם כול, כשמדברים על אשקלון, על הפעילות הימית שלו, שהיא בים הפתוח, אין דינה כדין אנייה שקשורה לרציף.
<היו"ר יעקב פרי:>
זה בסדר, אבל הוא מדבר כרגע על המזח באילת.

<יגאל מאור:>
לגבי המזח באילת, זה אנייה שקשורה לרציף. זו לא אותה פעילות כמו שאתה קושר אנייה למצוף בים.
<היו"ר יעקב פרי:>
זאת אומרת, יש הבדל בין מסוף הדלק באילת לבין נמל אשקלון.
<יגאל מאור:>
בנמל אשקלון חלק מהפעילות מתנהלת במצופים בים, - -
<היו"ר יעקב פרי:>
בלב ים.

<יגאל מאור:>
- - שזו לא קשירה לְרציף. יש להם, בנמל אשקלון, גם פעילות נוספת שהיא כן קשירה לרציף. בנמל אילת זו קשירה לרציף פרופר, ואין שם קשירה בים הפתוח.
<היו"ר יעקב פרי:>
מבחינת משרד התחבורה, מסוף הדלק באילת דינו כמו נמל חיפה.

<יגאל מאור:>
חדרה. זה בדיוק אותו דבר.

<צבי ניקסון:>
התקנות דווקא לא חלות על חדרה.

<יגאל מאור:>
אז שלא יחולו גם עליך.
<צבי ניקסון:>
התקנות לא חלות על חדרה.

<בילי בירון:>
אין בעיה. הן חלות על חדרה.

<יגאל מאור:>
אני חושב שבהיבטי הבטיחות והעבודה, כל כלל שחל על אנייה שקשורה לרציף, מבחינתנו זה יכול להיות רציף למטען כללי או למכולות.
<היו"ר יעקב פרי:>
מה שבחדרה דומה לאשקלון?

<יגאל מאור:>
יש פעילויות בחדרה שדומות לפעילויות שקורות באשקלון, ויש פעילויות באשקלון שלא דומות לשום מקום אחר.

<היו"ר יעקב פרי:>
אוקיי. אתה אומר שכשנגיע לזה, נוכל - - -

<יגאל מאור:>
בדיוק.

<דינה בראון:>
התקנות לא חלות על חדרה.

<בילי בירון:>
הן כן חלות על חדרה.

<דינה בראון:>
אבל, ההגדרה של "נמל" לא - - -

<בילי בירון:>
יש תקנות אחרות שמשנות את זה.

<היו"ר יעקב פרי:>
רבותי, ששש.

<צבי ניקסון:>
יש תקנות, שלדעתנו, אינן אמורות לחול על רציף הנפט באילת. לדוגמה, יש את תקנה 64 שמדברת על תור תפעולי, שהנמל יכול להיגרר לתור התפעולי של - - -
<היו"ר יעקב פרי:>
של האניות.

<צבי ניקסון:>
- - - או של הנמל. זה פשוט לא מתאים.
יש לנו הסכמים מול לקוחות שלנו, וזה רציף נפרד. אין שום היגיון שמישהו יבוא ויגיד: אתם תפרקו את המכלית הזאת לפני המכלית הזאת, וכשהסמכות הזאת תינתן לממונה על הנמלים, כאשר, למעשה, 50 שנה עובדים – זה לא שיש בעיה שצריכים לפתור אותה. עובדים בצורה הכי יעילה והכי טובה לפי נורמות שמעוגנות כבר ועם הסכמים מול לקוחות וכו'. זו דוגמה אחת.

<היו"ר יעקב פרי:>
מה אומר על זה משרד התחבורה?

<יגאל מאור:>
אני אומר שהתור התפעולי נותן תשובה גם למטענים ייעודיים ורק מסוג אחד. אם באמת המטען הוא רק ייעודי ורק מסוג אחד, אין שום בעיה להתמודד עם התור התפעולי. התור התפעולי מגיע לאותם המקומות, שבהם יש כל מיני סוגי מטענים. לדוגמה, אם נחזור לנמל אשקלון, אז שם יכול להיות מטען שהוא מטען צובר כמו פחם, יכול להיות מטען גז שהוא LPG, ויכול להיות מטען דלק שהוא דלק גולמי או תזקיקים, ולגבי כל אחד מהם באמת יכול להיות מצב שהוא ייכנס לתור התפעולי. אנחנו לא מתערבים במקום. יש גם למנהל הנמל, בתוך התור התפעולי, אפשרויות להתמודד עם מצבים שהוא לא צריך את הממונה על הנמלים, ובמקרים האלה אנחנו בכלל לא מתערבים.
<היו"ר יעקב פרי:>
ניקסון, מה פה, בשוני הזה, עד כה, עד מה שהגענו אליו עד עכשיו, מפלה אתכם או משנה את המצב הקיים?

<צבי ניקסון:>
הוא משנה את המצב הקיים באופן קיצוני. אם ניקח את הדוגמה של אשקלון – ואמנם שם זה לא קשור באילת, ובאילת יש רק דלק גולמי – לכל אנייה יש רציף, מיקשר מיוחד, שמיועד לאותו סוג של סחורה; פחם מגיע רק לרציף הפחם, יש מיקשר ל-LPG כלומר לגפ"ם, יש מיקשר לגולמי ויש מיקשר לתזקיקים. אם אנייה מגיעה, היא יכולה להיקשר רק למיקשר - - -

<היו"ר יעקב פרי:>
לאיפה שהיא צריכה ולפי המטען שהיא מביאה.

<צבי ניקסון:>
 נכון, בהתאם המטען שהיא מביאה. אם, נניח, מגיעות שתי אניות באותו זמן, לחברה יש נורמות והסכמים מול לקוחות על איזו אנייה הנתב יעלה, איזה גוררת תיגש קודם כל לאיזה כלי שיט ואיך יעשו את זה. עם כל הכבוד, זה לא מתאים שמשרד התחבורה יתחיל עכשיו להתערב לנו בתור התפעולי הזה. אף פעם לא הייתה בעיה עם הלקוחות, ואין שום סיבה שעכשיו תהיה. If it's not broken, don't fix it. אין בעיה שעכשיו פתאום צריכים להתערב ולהגיד: עכשיו אנחנו נתערב לכם בתור התפעולי. זה פשוט חסר כל היגיון. אין שום צורך בזה.
<יגאל מאור:>
לשמחתי, גם בנמלי חיפה ואשדוד אנחנו לא התערבנו עד היום.
<היו"ר יעקב פרי:>
למה הטענה שמשרד התחבורה כן הולך להתערב בתור התפעולי?
<יגאל מאור:>
משרד התחבורה מתערב בתור התפעולי רק בעובדה שהוחלט שנמלי קצא"א הולכים להיות כפופים לחוק. לפני כן אנחנו לא היינו מעורבים. בנמל חדרה, בנמל חיפה וגם בנמל אשדוד יש מיקשרים זהים לחלוטין למה שיש באשקלון. אנחנו לא מתערבים בנושא הזה. שוב, התור התפעולי נותן תשובה למה שנקרא: רציפים ייעודיים. אבל התור התפעולי, עצם העובדה שאנחנו לא השתמשנו בו עד היום בסמכויות שלנו מעידה על כך שהנמלים מסדרים את הפעילות שלהם בסדר. התקנה הזאת נועדה באמת למקרה שיום אחד משהו יהיה לא בסדר, ושם נוכל לבוא ולהתערב ולדאוג שלא מקפחים מישהו מבעלי האניות.
<היו"ר יעקב פרי:>
לכן ניקסון "כואב" – אני אומר "כואב" במירכאות כמובן – שפתאום באה הממלכה ורוצה לעשות סדר. אתם טוענים: העסק עובד נפלא כבר 50 שנה ולאף אחד אין טענות, ומה פתאום עכשיו באתם לעשות לנו סדר? האם אני צודק?
<צבי ניקסון:>
אדוני, זה לא נכון. הטענה הזאת שכאילו עכשיו מכפיפים את קצא"א לחוק, כאילו היינו פורעי חוק לפני כן, היא פשוט טענה מופרכת.
<היו"ר יעקב פרי:>
ברור. גם אני לא טענתי את זה.
<צבי ניקסון:>
אני מבין, אבל היא טענה מופרכת. החברה הייתה כפופה, והיא עדיין כפופה, לכול ההוראות של איכות הסביבה, ומשרד התחבורה כן היה יכול לפקח וכו'. זו פשוט דמגוגיה. מה שקורה פה הוא שהחברה פועלת בצורה יעילה וטובה. אם מישהו בכלל רוצה להתערב בתור תפעולי, נכון לעשות את זה אולי דרך משרד האנרגיה ומינהל הדלק.
<היו"ר יעקב פרי:>
לא. משרד האנרגיה ומינהל הדלק אינם אחראים על התעבורה הימית.
<צבי ניקסון:>
אמת, אבל דווקא בתעבורה ימית מדובר על פחות מ-400 אניות בשנה. אנחנו מדברים על שאלות של האם נכניס את אניית הפחם, את אניית הגפ"ם או אניית הדלק הגולמי, כאשר כולן בלב ים. יש לנו מעגן בלב ים. הגוררת מגיעה לשם, הנתב עולה על האנייה, והיא מגיעה למיקשר. בניגוד למצב בחיפה או באשדוד, הנתב שוהה באנייה כל הפריקה – לא בפחם אבל באניות הנפט. הנתב נשאר באנייה 24 שעות ביממה.

אתן דוגמה אחת: תקנה 158. כשיש חומר מסוכן, כתוב שהאנייה לא יכולה לעבוד בלילה, אלא אם כן יש אמצעי תאורה. אם אתם רוצים שלא יהיה מספיק נפט במדינת ישראל, זו תקנה מצוינת, כי, למעשה, מה שקורה הוא שאניות הנפט מגיע למיקשר הימי, שנמצא שלושה קילומטרים מהחוף, והאנייה פורקת 24 שעות ישר בצנרת תת-ימית שמגיעה לנחלים ועוברת בצורה הכי יפה. אם רוצים להגיד לו: "אתה לא יכול לעבוד בלילה", אז, בבקשה, התפוקה תרד.
<היו"ר יעקב פרי:>
הוא לא אומר שאתה לא יכול לעבוד בלילה. הוא אומר: תדליק אורות, על מנת שתהיה יותר בטוח.

<צבי ניקסון:>
אבל אין אורות. זה שלושה קילומטרים מהחוף. מה לעשות? אין אורות. ביקשנו פטור גם בסעיף הזה, וכמובן שלא מסכימים לזה. יש פה מצב שיש אי-נכונות להכיר בכך שאין מה לעשות וזה נמל מיוחד.
<היו"ר יעקב פרי:>
אני הייתי אומר לך: תקנו מנורות. מה הבעיה? אני לא מבין את הבעיה.

<קריאה:>
נורת לד...

<צבי ניקסון:>
כן, שלושה קילומטרים של לד...

פשוט צריכים להבין שאלה באמת תנאים מיוחדים, וצריכים להכיר בכך וצריכים לבוא לקראתנו, ולא בכל דבר לבוא ולהגיד: סמוך עלינו, אנחנו נהיה סבירים בבוא העת. זה לא עובד כך.
<היו"ר יעקב פרי:>
הבנתי אותך. נשמע את משרד התחבורה, ונתחיל עכשיו להתכנס.

<יגאל מאור:>
אני חושב שמשרד התחבורה מעולם לא ביקש מקצא"א שיציבו עמודי חשמל בלב ים ויראו את המכליות.
<היו"ר יעקב פרי:>
את זה הוא לא אמר. הוא אמר שהוא פורק.

<יגאל מאור:>
מדובר פה שזה על האנייה עצמה.

<היו"ר יעקב פרי:>
אני מנסה לפרש. קצא"א אומרת שאם הם רוצים – והם צריכים – לנהוג על-פי התקנות שאנחנו הולכים עכשיו לאשר, הם צריכים אמצעי תאורה לפריקה של נפט או של גז שזה שלושה קילומטרים מהחוף, ואלה אמצעי תאורה כאלה שיש להם היום. מראש הם אומרים: אנחנו לא נעמוד בבקשה הזאת של התקנה.

<יגאל מאור:>
משהו פה לא ברור. הכוונה בתקנה 158 היא לוודא שעל גבי האנייה, במקום שבו עובדים, תהיה תאורה לטובת האנשים שעובדים באנייה. הכוונה היא להאיר את האזור שבו עובדים האנשים על האנייה. אנשים לא עובדים בים, אלא באנייה; - -

<היו"ר יעקב פרי:>
על הסיפון.

<יגאל מאור:>
- - הם מעלים צינור ומתחברים אליו. הכוונה היא להאיר לטובת האנשים, כדי שאנשים יעבדו בצורה בטוחה ונכונה.
<היו"ר יעקב פרי:>
ניקסון, שמעת?

<צבי ניקסון:>
כן, אבל זה פשוט לא מה שכתוב. אני מצטער.

<יגאל מאור:>
למה זה לא כתוב?

<צבי ניקסון:>
בתקנה 158 לא כתוב "על אנייה" או "על גבי אנייה".

<יגאל מאור:>
כתוב שהפעולות יבוצעו באור מספיק.
<היו"ר יעקב פרי:>
"באור מספיק" – במקומך, אני הייתי 'קונה' את זה. אבל אם אתם רוצים להקשות, אנחנו יכולים, ואין בעיה. רב-חובל מאור טוען שהתקנות האלה מאפשרות לקצא"א לעבוד, כפי שאני מבין, בתנאים כפי שהיא עובדת היום. הרי אתם גם לא עובדים על הסיפון בחושך מוחלט.
<צבי ניקסון:>
ברור.

<היו"ר יעקב פרי:>
גם המלחים צריכים לדעת איפה - - -. אם זה מאפשר לכם, 'קנו' את זה איך שזה וזהו. זו עצתי.
<צבי ניקסון:>
יש עוד איזה ארבע-חמש תקנות.
<היו"ר יעקב פרי:>
אוקיי. בוא ונגיע לתקנות ונעבור עליהן.

אנחנו נמשיך.

<בילי בירון:>
את תקנה 1 סיימנו?

<היו"ר יעקב פרי:>
כן, את ההגדרות אנחנו נאשר. אנחנו מאשרים.

אנחנו עוברים לתקנה 2. כל פעם שישנה תקנה שאתם רוצים שנבהיר אותה, תרימו  יד.

<בילי בירון:>
	תיקון תקנה 21
	2.
	בתקנה 21 לתקנות העיקריות, המילים "אלא ברשות מנהל הנמל" – יימחקו.


<מרב תורג'מן:>
אני חושבת שכן ראוי לומר לפחות על מה התקנות.

<היו"ר יעקב פרי:>
מהי תקנה 21? כאן אנחנו רק מוחקים.

<בילי בירון:>
איסור דיג.

<יגאל מאור:>
תקנה 21 מדברת על זה ש"לא ידוג אדם בחכה או באופן אחר במעגן הסגור ולא ישים רשת לדיג או ציוד דיג אחר במימי הנמל, אלא ברשות מנהל הנמל".
<היו"ר יעקב פרי:>
יש למישהו בעיה עם הדיג? לא. אישרנו.

אנחנו עוברים לתיקון תקנה 23.

<בילי בירון:>
	תיקון תקנה 23
	3.
	בתקנה 23 לתקנות העיקריות, במקום "מנהל הנמל" בוא "רב חובל הנמל".


<היו"ר יעקב פרי:>
פה נמצא הסיפור שלכם, ועם זה יש לכם בעיה. על מה מדברת תקנה 23?

<יגאל מאור:>
תקנה 23 היא תקנה מאד בנאלית שמדברת על העובדה ש"לא יטבול אדם בנמל ולא יכניס בעל-חיים למימי הנמל אלא ברשות מנהל הנמל". אני רק רוצה להגיד שלמרות שההוראה הזאת נשמעת אדמיניסטרטיבית ובנאלית בתוכנה, מדובר על שרשרת תקנות שהולכות ומתמקצעות, עם העלייה במספר התקנות, לתחומים שמי שיכול להחליט, לגבות ולתת דעה לגביהם זה באמת אדם בעל ניסיון ימי עשיר ולא גורם אחר. לכן את הסמכויות האלה – וזה ימשיך הלאה בדברים שייאמרו – הוחלט להעביר ממנהל הנמל, ששום מקום לא מחייב שהוא גם בעל ניסיון ימי שהוא קברניט, לרב חובל הנמל.
<היו"ר יעקב פרי:>
לפני שאשמע את קצא"א, שאלתי היא: האם היום בשאר הנמלים, ולא באשקלון, יש סמכויות כאלה למנהל הנמל ואתם מעבירים אותן לרב חובל?

<יגאל מאור:>
התקנות הן רוחביות על כל הנמלים.

<היו"ר יעקב פרי:>
לא, לא. אני שואל בפועל.

<יגאל מאור:>
כן, בפועל.

<היו"ר יעקב פרי:>
למשל, היום, בנמל חיפה או בנמל אשדוד - - -
<יגאל מאור:>
עד היום הכל היה: מנהל הנמל.
<היו"ר יעקב פרי:>
זה היה הכול מנהל הנמל, ואתם מעבירים את זה לרב חובל across the board?

<יגאל מאור:>
כן, רוחבי. אני חייב רק להגיד שהדבר הזה קרה, כי, בעצם, בתקנות הקודמות בתעבורה הימית אנחנו פעם ראשונה הגדרנו מה זה "רב חובל נמל", כי עד עכשיו ההגדרה הזאת לא הייתה קיימת בחוק.
<היו"ר יעקב פרי:>
עורך-הדין ניקסון, אתם טענתם שאצלכם מנהל הנמל הוא האחראי ולא רב-חובל.

<דרור וגשל:>
בכול הנמלים זה נכון; עד היום, מנהל הנמל היה אחראי לתקנה הזאת.

<היו"ר יעקב פרי:>
הבנתי. אתם מעבירים את זה לרב חובל?

<דרור וגשל:>
כן. זה לא רלוונטי רק אליהם – זה אצל כולם. 

<היו"ר יעקב פרי:>
זה לא יעשה שביתה בכול נמלי ישראל?

<יגאל מאור:>
נהפוך הוא. זה ימנע הכנסת - - - 
<היו"ר יעקב פרי:>
לא?

<אבי לוי:>
מקסימום זו תוספת שכר לרב-החובל. זה מוצדק.
<היו"ר יעקב פרי:>
אתם בעד זה.

<אבי לוי:>
כן. יש לנו כבר את העילה. הפרוטוקול זה העילה.

<מוריס מור:>
למעשה, מיישרים קו עם מה שקורה בעולם.

<היו"ר יעקב פרי:>
הבינותי.

<צבי ניקסון:>
אני חושב שההבדל בינינו לבין הנמלים האחרים אולי הוא שרב חובל הנמל לא כפוף מנהלית למנהל הנמל. הוא כפוף לעובד אחר.

<היו"ר יעקב פרי:>
אם אני מבין נכון, ויכול להיות שאני לא מבין, למה אתם מתנגדים שאם עושים זאת across the board בכל נמלי ישראל זה יקרה גם בנמל אשקלון או בקצא"א?
<צבי ניקסון:>
קודם כול, תמיד בדברים כאלה השאלה היא: מהי התקלה שרוצים לתקן?
<היו"ר יעקב פרי:>
הוא אמר לך. רב-חובל מאור, כך אני מבין, אמר שעד היום מנהל הנמל היה הסמכות, ורוצים להעביר את זה לרב חובל שיש לו את כל הניסיון, היכולת והכישורים, ועושים זאת על כל הנמלים ולא רק על אשדוד. אני חושב שזה יכול לחול גם עליכם.
<צבי ניקסון:>
מצד שני, אדוני, בחלק מהתקנות נאמר שזה מנהל הנמל או רב חובל הנמל. ואם כן, השאלה היא למה אי-אפשר היה להסתפק בפשרה כזאת שיכולת הסמכות היא או לזה או לזה. עוד להוסיף רב חובל הנמל ולקבוע סמכות - - -
<היו"ר יעקב פרי:>
מי יחליט בסוף? הרי כל אחד יחליט לפי איך שנוח לו.

<בילי בירון:>
בדיוק.

<היו"ר יעקב פרי:>
התקנות צריכות לתת לך את הקביעה.

<צבי ניקסון:>
בחלק מהתקנות כתוב: או-או.

<היו"ר יעקב פרי:>
אז בחלק התקנות תשתמש איך שנוח לך. איפה שכתוב או-או יש לך את יכולת הבחירה, ואיפה שכתוב רק "רב חובל" זה מחייב רק רב-חובל. אני חושב שזה קל. אם אתה שואל אותי – בלי שיש לי ולו גרם של ניסיון ימי – זה גם סביר.
<צבי ניקסון:>
אנחנו נבדוק את זה.

<היו"ר יעקב פרי:>
זה גם סביר. בואו נמשיך. עם כל הכבוד ועם כל הרצון לסייע, אני חושב שזה נכון שתהיה קביעה. אם בקביעה כתוב או-או, בוודאי הפררוגטיבה לכם, כלומר מה שאתם חושבים שיותר נוח לכם ועובד אצלכם יותר טוב. איך אומר האיגוד: אם אנחנו יכולים להוסיף כמה גרושים לזה...
<אבי לוי:>
זה לא "אם". זה בטוח.

<לאה ורון:>
אבי לוי הוא יו"ר האיגוד.

<היו"ר יעקב פרי:>
כן, אני יודע, ולכן אני אומר.

<מרב תורג'מן:>
מאשרים את תקנה 3?

<היו"ר יעקב פרי:>
כן, כן.

<בילי בירון:>
	תיקון תקנה 32
	4.
	בתקנה 32 לתקנות העיקריות, במקום "מנהל הנמל" יבוא רב חובל הנמל".


<היו"ר יעקב פרי:>
תקנה 32 – מה זה?

<בילי בירון:>
רתיקת גווה.

<יגאל מאור:>
זה סוג של דוברה. כתוב בתקנה 32: הקברניט של גווה או של ספינת אספקה בנמל ירתק אותן כשבנמל הן רתוקות – הכוונה היא לחברה - - - – - -
<היו"ר יעקב פרי:>
אני יודע מה זה mooring.

<יגאל מאור:>
- - מתאימות לשביעות רצונו של מנהל הנמל. כך זה היה בעבר, ואנחנו רוצים שזה יהיה: לרב חובל הנמל.

<היו"ר יעקב פרי:>
לרב חובל הנמל. בסדר. אין לי בעיה. ניקסון, אני מבין שלגבי המנהל ועם הרב חובל הבנו פחות או יותר אחד את השני.

<צבי ניקסון:>
הבעיה הספציפית, וזו עוד דוגמה, היא שזה דבר תפעולי מובהק, ולכן פה אנחנו דווקא היינו רוצים, אפשר היה לעשות גמישות, שזה יהיה או-או, כי כאן באמת יש בעיה שמחייבת שינוי.
<היו"ר יעקב פרי:>
תן להם, זרוק להם איזו הנחה אחת. או מנהל הנמל או רב חובל הנמל.

<קריאה:>
מה תעשה ביום שתהיה לך תאונה? מה תעשה, כשאחת כזו תשתחרר תוך כדי בנמל? את מי תאשים?
<מרב תורג'מן:>
מה זה "לשביעות רצונו"?

<צבי ניקסון:>
אין לנו כמעט דברים כאלה בנמל.

<היו"ר יעקב פרי:>
רב-חובל מאור, אין לכם בעיה לעשות פה, בתקנה 32, או-או?

<יגאל מאור:>
אם זה פותר את מסכת הערעורים, אני שמח.

<היו"ר יעקב פרי:>
יאללה, אז יש לכם או-או. יהיה כתוב: "מתאימות לשביעות רצונו של רב חובל הנמל או מנהל הנמל".
<אבי לוי:>
או מי שהוסמך.

<היו"ר יעקב פרי:>
לא. "מי שהוסמך" זה מבחינת - - -

<אבי לוי:>
שניהם?

<היו"ר יעקב פרי:>
לא. זה: או-או.

<אבי לוי:>
אז הוא יגיד: "אתה צריך לעשות את זה. למה אני צריך לעשות את זה?". זה משהו שהוא משאיר פתוח. ה"או" משאיר אי-ודאות לגבי מי אחראי.

<היו"ר יעקב פרי:>
נכון, אתה צודק.

<מוריס מור:>
צריך לשאול את השאלה - - 
<יגאל מאור:>
בתאונה תהיה בעיה גדולה.

<היו"ר יעקב פרי:>
האם יש לו הסמכה?
<מוריס מור:>
- - מהו המבנה - -

<היו"ר יעקב פרי:>
זו הטענה שלהם.

<מוריס מור:>
- - שנמצא בנמל אשדוד. יש רב-חובל ויש מנהל נמל. יש רב חובל נמל, סולטן, נכון?
<אבי לוי:>
יש רב חובל. בטח שיש.

<מוריס מור:>
אם יש רב חובל נמל, אני חושב שצריך לתת לו את הסמכות.

<היו"ר יעקב פרי:>
אוקיי.

<צבי ניקסון:>
ההערה הבאה – בסעיף 7 אתם עשיתם דווקא "מנהל הנמל או רב חובל הנמל".

<היו"ר יעקב פרי:>
זה ברישא.

טוב. ניסיתי. זה לא ילך. זה יישאר "רב חובל נמל". יש פה טענות. התקנה אושרה.
<בילי בירון:>
	תיקון תקנה 33
	5.
	בתקנה 33 לתקנות העיקריות, בכל מקום במקום "מנהל הנמל" יבוא "רב חובל הנמל".


<היו"ר יעקב פרי:>
אוקיי. זה אותו דבר.

<בילי בירון:>
כן, זה באותו עניין.

<מרב תורג'מן:>
זה אושר?

<היו"ר יעקב פרי:>
כן.

<בילי בירון:>
	תיקון תקנה 34
	6.
	בתקנה 34 לתקנות העיקריות, בכל מקום, במקום "מנהל הנמל" יבוא "רב חובל הנמל".


<היו"ר יעקב פרי:>
בסדר. אושר.
<בילי בירון:>
	תיקון תקנה 35
	7.
	בתקנה 35 לתקנות העיקריות –

	
	
	(1)
	ברישה, בכל מקום אחרי "מנהל הנמל" יבוא "או רב חובל הנמל";


<היו"ר יעקב פרי:>
אוקיי. זה נותן לכם את ה"או".

<בילי בירון:>
	
	
	(2)
	בפסקה (1), אחרי "למנהל הנמל" יבוא "או לרב חובל הנמל".


<היו"ר יעקב פרי:>
אוקיי. הבנתי. את תקנה 7 אנחנו מאשרים.

אנחנו עוברים לתקנה 8.

<בילי בירון:>
	תיקון תקנה 37
	8.
	בתקנה 37 לתקנות העיקריות –

	
	
	(1)
	בהגדרה "ועדת רישוי נתבים", הועדה", במקום "מנהל אגף" יבוא "מנהל רשות", ובמקום "נציג רשות הנמלים" יבוא "נציג רשות הספנות והנמלים";


<היו"ר יעקב פרי:>
זה טכני. אין בעיה. מאושר.

<בילי בירון:>
	
	
	(2)
	במקום ההגדרה "המעסיק" יבוא:

	
	
	
	"המעסיק" – כל אחד מאלה:

	
	
	
	(1)
	נציג התאגיד המספק שירותי ניתוב – בנמל המפורט בתקנה 289 לתקנות אלה;

	
	
	
	(2)
	בממונה על הנמלים – בכל נמל אח;

	
	
	
	(3)
	נתב העוסק בפועל בניתוב בנמל שבו המועמד לקבלת רישיון נתב עתיד להיות מועסק".


<היו"ר יעקב פרי:>
סיבכתם אותנו לגמרי.

<יגאל מאור:>
זה נמל אחד ספציפי, ובגלל זה הכנסנו את זה.

<היו"ר יעקב פרי:>
איזה? חדרה?

<יגאל מאור:>
זה על אשדוד במיקשר הימי שלו. בנמל אשדוד, במיקשר הימי שלו, נתבים בפועל הם גם בעלי החברה שמספקת שירותי ניתוב.
<היו"ר יעקב פרי:>
הבינותי.

<אבי לוי:>
יש לי הערה ביחס לוועדת רישוי נתבים. השאלה היא האם היא כוללת נתב בתוך הוועדה. אני לא בטוח שהיא כוללת. אנחנו חושבים שנושא הניתוב זה אחד הדברים הכי חשובים בתנועה הנמלית.
<היו"ר יעקב פרי:>
זה קריטי. נכון.

<בילי בירון:>
התקנות לא מדברות על זה.

<אבי לוי:>
זה קריטי. לא יכול להיות שבוועדת רישוי נתבים לא יהיה נתב.
<היו"ר יעקב פרי:>
מה אומר משרד התחבורה?

<אבי לוי:>
זה פשוט נציג פה ונציג פה.

<היו"ר יעקב פרי:>
הבינותי. שמענו.

<מרב תורג'מן:>
לפי התקנות, הוועדה היא ועדה שליד מנהל רשות הספנות והנמלים במשרד התחבורה, המורכבת מהמנהל או נציגו ושני חברים נוספים שאחד הוא נציג רשות הנמלים והשני הוא נציג המעסיק שיעסיק את המועמד לקבלת רישיון נתב.
<אבי לוי:>
זה רק במקרה שיש מועמד, ולא לפני.

<מרב תורג'מן:>
כלומר, אין פה חובה שאחד מהנציגים בוועדה יהיה נתב.
<היו"ר יעקב פרי:>
אין פה חובה שאחד מהנציגים בוועדה יהיה נתב.
<אבי לוי:>
אנחנו חושבים שחייב שתהיה חובה.
<מרב תורג'מן:>
למה?

<אבי לוי:>
ועדה שעוסקת בגורל הנתבים בלי שיהיה נתב? אלו החלטות היא יכולה לקבל? ממילא אתם שואלים אותם ומבררים אתם.

<היו"ר יעקב פרי:>
אל תתלונן. יש לך פה אוזן קשבת. אני ממליץ בפניכם - - -
<יגאל מאור:>
כל החלטה של הוועדה נסמכת על דו"חות מפורטים.
<היו"ר יעקב פרי:>
מה אכפת למשרד התחבורה שיהיה שם נציג נתב כאחד הנציגים?

<יגאל מאור:>
אני חושב שיש את נציג המעסיק. אני לא רואה פה איך - - -

<אבי לוי:>
מעסיק זה מנהל.

<מוריס מור:>
האם רבי-החובלים של הנמלים לא שותפים בוועדה?

<אבי לוי:>
לא, לא, לא. הם קוראים להם, הם שואלים אותם והם נעזרים – והם רק לא חברי הוועדה. אני לא חושב. אני חושב שזה לא אתי.

<יגאל מאור:>
יש את נציג המעסיק.

<היו"ר יעקב פרי:>
הנושא של לכלול נתב – ואין לי שום בעיה עם אף אחד מהנתבים במדינת ישראל – יש בו, לפעמים, יכולת של ניגוד אינטרסים או משהו כזה, שהנתב הוא חבר בוועדה שמאשרת אחר כך נתבים.
<אבי לוי:>
אבל הוא אחד מני...

<היו"ר יעקב פרי:>
לא, לא. אם יש שם רב-חובל.
<אבי לוי:>
לא, אין רב-חובל נמל.

<היו"ר יעקב פרי:>
ואם יהיה?

<אבי לוי:>
יכול לבוא נציג או מישהו שגם לא יודע בכלל מה זה ים.

<דרור וגשל:>
הדיון הזה לא מקובל עלינו.
<מרב תורג'מן:>
למה? מנהל רשות הספנות והנמלים לא יודע מה זה ים?

<דרור וגשל:>
הטענה הזאת לא באה אלינו לפני זה, ולא דנו בה לפני - - -

<אבי לוי:>
כי לא ידענו את זה.

<דרור וגשל:>
לא. שנייה.

<לאה ורון:>
אל תתחיל עם זה אפילו.

<דרור וגשל:>
זה חשוב, כי אנחנו לא יכולים עכשיו, כרגע, לעשות את הדיון. אנחנו צריכים לבדוק מה הן הסמכויות של הוועדה הזאת ולמה היא נועדה.
<אבי לוי:>
אז תחזיר את זה לוועדה.

<היו"ר יעקב פרי:>
רבותי, אתם תבדקו את הרכב הוועדה. יש כאן שלוש הצעות: הצעה אחת היא זו שהובאה בנוסח המקורי; הצעה שנייה היא של האדון אבי לוי שייכלל נתב; והצעה שלישית, של הקברניט, שיהיה רב-חובל נמל. תבדקו את הרכב הוועדה, ותחזרו.
<יגאל מאור:>
בסדר.

<דרור וגשל:>
לא שינינו את הרכב הוועדה. שינינו רק את ההגדרה. כדי שנבין, אנחנו לא באנו לפה עם הצעה לשנות את הרכב הוועדה.
<היו"ר יעקב פרי:>
אני יודע, אבל בכל זאת יש כאן הצעה שעולה.

<יגאל מאור:>
דברים של הנתבים מובאים לוועדה, ובכל פעם הוועדה הזאת לוקח דוח. אין ל ידע ימי. הוועדה לוקחת דוח, ומתבקשת לעמוד בסטנדרטים מסוימים. הוועדה לא שוקלת אם נתב הוא טוב או לא טוב. הוועדה הזאת, כשהיא עוזרת לי, לוקחת את יומן הניתובים של הקברניט ואת חוות הדעת של רב-חובל הנמל, או במקרה הזה בשני הנמלים זה כרגע לא רלוונטי, והדברים האלה אין בלתם. אני חושב שהוועדה בכלל לא ועדה מקצועית. 
<היו"ר יעקב פרי:>
אתה אומר שהדרישות להכניס נתב או רב-חובל נמל אינן רלוונטיות לעבודת הוועדה, לממצאים שלה, לדוחות שהיא עוסקת בהם ולהמלצות שהיא ממליצה.
<יגאל מאור:>
נכון מאוד. כנציג המעסיק, אנחנו רואים בכול מקום. למשל, מוריס, בנמל אשדוד, אני כבר לא זוכר את מי שלחו מהנמל. אבל, למשל, נמל חיפה, באופן קונסיסטנטי, שולח את רב-חובל נמל חיפה בתור נציג המעסיק. לנמל יש אינטרס. נמל הכשיר את הנתבים שלו במשך תקופה – והכשרת נתב היא תקופה מאוד ארוכה, והיא שנה-שנתיים – ונציג המעסיק לא יבוא על מנת לא לתת לנתב הזה לקבל את הרישיון.
<היו"ר יעקב פרי:>
את אומרת, זה נגד האינטרס שלהם.

<יגאל מאור:>
ודאי.

<בילי בירון:>
זו בקשה שלהם.

<יגאל מאור:>
אפשר לפסול את הנתב. מה שאני אומר הוא שנקבע במפורש נציג המעסיק במקום הזה, ונציג המעסיק קובע את מי הוא רוצה לשלוח.
<היו"ר יעקב פרי:>
עמדתכם ברורה. גם את משרד המשפטים שמעתי.

<אבי לוי:>
דבר אחד – אני רוצה להגיד שבתקנות האלה אתם מגדילים את סמכות הוועדה בשני נושאים, שקשורים ישירות לנתבים: מה להמליץ לשר בעניין הכישורים וכהנה וכהנה. אז זה לא נשאר עם אותן סמכויות שהיו להם.
דבר שני – אתם לא הבאתם את זה בכלל לידיעתנו. אנחנו ידענו רק בדיון, כשמישהו הפנה את תשומת לבנו.
<היו"ר יעקב פרי:>
במה שונה הוועדה שהייתה עד כה מהוועדה של היום?

<אבי לוי:>
מבחינת הסמכות. קראתי, בהמשך, שיש להם סמכות להמליץ בפני השר בעניינים של הכשרה ודברים שקשורים פרופר לנתבים. הנתבים הם אנשים המקצוע שמכירים את הכול. אומר מר מאור ששואלים אותם ושרוב הדוחות מתבססים עליהם, ואנחנו באים ואומרים: ירצו – ישמעו אותם, ירצו – לא ישמעו אותם. לכן, מה הרע? גם אנחנו, שיש לנו ניגוד עניינים, יושבים בוועדת סיפון, בוועדת מכונה ובוועדת הסמכה, ויש שם רוב. אנחנו משמיעים. יש מגוון דעות, ורוב הזמן אנחנו באים עם דעות מקצועיות ולא איגודיות, ואתם גם רואים זאת פה. לכן חייב שיהיה נתב בעניין הזה.
<היו"ר יעקב פרי:>
רבותי, בכל זאת, למרות שלרגע השתכנעתי ממשרד התחבורה, אני חושב שכדאי לדון עוד פעם. אדוני ממשרד המשפטים, עם כל הכבוד, אני מבקש עוד פעם לדון ולחזור לדיון הבא, אחרי שדנתם, שמעתם והתייעצתם לגבי הרכב הוועדה.
<דרור וגשל:>
התקנות - - -

<היו"ר יעקב פרי:>
התקנות לא יאושרו היום.

<לאה ורון:>
למה לא לאשר את התקנות, ואם יש בעיה למשרד המשפטים – אדוני יגיש בקשה לדיון מחדש.
<היו"ר יעקב פרי:>
אין שום בעיה. אפשר לעשות את זה. אנחנו נאשר, ואם יצטרכו – אני אבקש דיון חדש.
<מרב תורג'מן:>
אז אתה מאשר הוספה של - - -?

<היו"ר יעקב פרי:>
הוספה, כן.

<דרור וגשל:>
אתה כבר מאשר הוספה?

<היו"ר יעקב פרי:>
כן.

<לאה ורון:>
כן, אדוני.

<היו"ר יעקב פרי:>
אם תהיה למשרד המשפטים בעיה או משהו כזה, תבוא ואנחנו נעשה דיון חדש.

<לאה ורון:>
זו הוספה של נתב או של רב-חובל הנמל?

<היו"ר יעקב פרי:>
נתב. אני מאשר: נתב.

<מרב תורג'מן:>
אם כך, בהגדרת "הוועדה": מורכבת מהמנהל או נציגו ושני חברים נוספים שאחד מהם נציג רשות הנמלים והשני - -
<היו"ר יעקב פרי:>
נתב.

<מרב תורג'מן:>
- - נציג המעסיק. השאלה היא האם אנחנו מוסיפים אדם נוסף לוועדה או שהוא במקום אחד מהם.

<היו"ר יעקב פרי:>
לא, לא. אחד מאלה.

<מרב תורג'מן:>
השאלה היא במקום מי.

<היו"ר יעקב פרי:>
נציג המעסיק.

<מרב תורג'מן:>
לא. כתוב פה מי הוא נציג המעסיק. כתוב שהיא מורכבת מהמנהל אול הנציג של המנהל, ושני חברים נוספים הם: אחד הוא נציג רשות הספנות והנמלים, והשני הוא נציג המעסיק. השאלה היא: בדרך-כלל, כנציג המעסיק הם שולחים את רב-חובל הנמל. אז במקום רב-חובל הנמל אתה רוצה שישלחו את הנתב?
<היו"ר יעקב פרי:>
לא.

<בילי בירון:>
בנוסף.

<היו"ר יעקב פרי:>
אם ישנו רב-חובל נמל, אני לא צריך נתב.

<בילי בירון:>
אבל זו הפרקטיקה.

<מוריס מור:>
נכון.

<אבי לוי:>
אז שיהיה כתוב.

<היו"ר יעקב פרי:>
נכון? נכון שאני צודק?

<מרב תורג'מן:>
אז אפשר שבמקום נציג המעסיק יהיה רב-חובל הנמל שמעסיק.
<היו"ר יעקב פרי:>
שיהיה רב-חובל נמל. בסדר. רב-חובל נמל יהיה מקובל עליכם?
<בילי בירון:>
ככל שזה נמל שבאמת יש בו - - -

<היו"ר יעקב פרי:>
כן. בסדר, אני חוזר בי. יהיה כתוב במפורש השם "רב-חובל נמל", אוקיי?

<מרב תורג'מן:>
זה: השני הוא רב-חובל הנמל - -
<היו"ר יעקב פרי:>
זה יספק אותך.

<אבי לוי:>
נציג קבוע בוועדה.

<היו"ר יעקב פרי:>
כן, כן. ואז זה יהיה גם מקובל עליכם. אוקיי.
<מרב תורג'מן:>
- - שיעסיק את המועמד.
<היו"ר יעקב פרי:>
אז 'סגרנו' את הסוגיה הזאת.

<יגאל מאור:>
יש לנו בעיה במקום אחד בלבד, כמו שאמרתי, שזה מיקשר הדלק באשדוד.
<בילי בירון:>
שם אין רב-חובל.

<יגאל מאור:>
הנציג של הנמל שם הוא, בעצם, הנתבים עצמם.
<מרב תורג'מן:>
אז אנחנו נקבע - - -

<היו"ר יעקב פרי:>
בסדר. זה ייקבע במפורש. אין בעיה.

<מרב תורג'מן:>
הוא אמר את זה במפורש.

<מוריס מור:>
למה?

<יגאל מאור:>
מייק דרוקר.

<מרב תורג'מן:>
אני חוזרת על ההצעה.

<היו"ר יעקב פרי:>
תקשיבו.

<מרב תורג'מן:>
ייאמר: המורכבת מהמנהל או נציגו ושני חברים נוספים שאחד הוא נציג רשות הספנות והנמלים, והשני – רב-חובל הנמל שיעסיק את המועמד. זה למעט באשדוד שיהיה רק נתב?
<בילי בירון:>
גם זה תלוי איפה באשדוד, כי בנמל אשדוד יש את המרכז שם זה רב-חובל הנמל, ויש את המיקשר.
<מוריס מור:>
מיקשר הדלק של אשדוד.

<היו"ר יעקב פרי:>
למעט מיקשר הדלק.

<מרב תורג'מן:>
אז זה: למעט במיקשר הדלק.
<בילי בירון:>
זה במקום המעסיק? לא הבנתי. מה שאת אומרת זה במקום ההגדרה של "מעסיק" שאנחנו כתבנו כאן?

<מרב תורג'מן:>
לא.

<בילי בירון:>
אם כך, איפה זה נכנס?

<מרב תורג'מן:>
בהגדרה של "הוועדה".

<בילי בירון:>
אבל הוועדה מורכבת גם מהגדרת "המעסיק".

<מרב תורג'מן:>
בסדר. במקום "המעסיק" אנחנו נכתוב... עיזבי את "המעסיק". אנחנו לא נוגעים ב"המעסיק".

<יגאל מאור:>
רב-חובל נמל. למה לא?

<מרב תורג'מן:>
אנחנו קובעים שזה לא יהיה נציג המעסיק, אלא זה יהיה רב-חובל הנמל שיעסיק.
<יגאל מאור:>
אבל, מרב, רב-החובל היום מגיע  - - - 
<מרב תורג'מן:>
הוא רוצה לעגן את זה.

<יגאל מאור:>
בסדר גמור.

<היו"ר יעקב פרי:>
אני רוצה.

<יגאל מאור:>
נציג המעסיק.
<היו"ר יעקב פרי:>
איפה שהרשימה. תכתבי פה, ברשימה.

<יגאל מאור:>
רבי חובלי הנמלים היום מגיעים לכל הוועדות בתור נציג המעסיק. אז במקום "המעסיק" יהיה כתוב "רב-חובל הנמל".

<אבי לוי:>
אני חושב שזה לא מדויק. המקרה של רב-חובל נמל מתייחס רק למקרה ספציפי שבו ועדה בוחרת נתב, אבל יש דיוניים שהם לא ספציפיים. לכן הוא צריך להיות חלק מתוך הרשימה.
<היו"ר יעקב פרי:>
הוא יהיה חלק מתוך הרשימה.

<אבי לוי:>
בדיוק.

<היו"ר יעקב פרי:>
רב-חובל הנמל יהיה חבר קבוע בוועדה.

<אבי לוי:>
אחד מהחברים ברשימה.
<היו"ר יעקב פרי:>
ברור. השאלה היא רק איפה רוצים לרשום אותו.

<מרב תורג'מן:>
אבל יש פה נתב.

<יגאל מאור:>
הוא רוצה שזה יהיה קבוע.

<אבי לוי:>
קבוע.

<היו"ר יעקב פרי:>
קבוע. ואז, אתה רוצה להחריג את מיקשר הדלק של אשדוד, נכון?
<יגאל מאור:>
להחליף "מעסיק" ל"רב-חובל נמל". אין מילה "מעסיק". לא תהיה יותר המילה "מעסיק".

<מרב תורג'מן:>
אם לא יהיה רב-חובל נמל והם ירצו לשלוח את הנתב בכל זאת?

<יגאל מאור:>
אין דבר כזה. - -
<היו"ר יעקב פרי:>
אין דבר כזה.

<יגאל מאור:>
- - נמל לא יכול לעבוד בלי רב-חובל.

<היו"ר יעקב פרי:>
אם אין רב-חובל נמל, אין נמל.

<מוריס מור:>
לקבוע שמי שבמקשר הדלק יהיה - - - 
<היו"ר יעקב פרי:>
אני רוצה שרב-חובל נמל יהיה חבר קבוע בוועדה.
<אבי לוי:>
כן.

<היו"ר יעקב פרי:>
אתם אומרים לי שאין מצב שיש נמל שאין לו רב-חובל נמל.
<יגאל מאור:>
יש מקום אחד בלבד.
<היו"ר יעקב פרי:>
יפה. באשדוד אתם רוצים להחריג את מיקשר הדלק.
<יגאל מאור:>
נכון.

<היו"ר יעקב פרי:>
זה מה שנכתוב. מה הבעיה?

<יגאל מאור:>
בסדר גמור.

<היו"ר יעקב פרי:>
זה נראה לי קל.

<מרב תורג'מן:>
אני חושבת שצריך לתקן את ההגדרה "הוועדה", כך שבוועדה במקום נציג המעסיק יהיה רב-חובל הנמל. זו דעתי, אבל אפשר לבדוק את זה. אנחנו מבינים את המהות.
<היו"ר יעקב פרי:>
כן, אבל אפשר לאשר את זה.

<מרב תורג'מן:>
אדוני, אפשר לאשר את העיקרון, ואני אדאג שהנוסח יתאם את העיקרון.

<היו"ר יעקב פרי:>
טוב. חבל שנבזבז את זמננו.

<דרור וגשל:>
לוועדה הזאת יש גם סמכויות כלליות ולא רק ספציפיות.

<היו"ר יעקב פרי:>
נכון.

<דרור וגשל:>
ואז השאלה היא: איזה רב-חובל נמל יישב בוועדה?

<היו"ר יעקב פרי:>
מה זאת אומרת "איזה רב-חובל נמל?"?

<דרור וגשל:>
כרגע אם אתה "רב חובל הנמל" כשזו בקשה ספציפית של עובד ספציפי של אותו נמל, ברור איזה רב-חובל נמל יישב בוועדה.
<מרב תורג'מן:>
אין בעיה.

<אבי לוי:>
יש פתרון: מבין חברי הוועדה יהיה אחד מבין רבי-החובלים באחד מן הנמלים.

<דרור וגשל:>
צריך להסדיר את זה, וזה לא רק ספציפית.
<היו"ר יעקב פרי:>
חבר'ה, אנחנו יכולים להצביע על העיקרון, ואת הניסוח תגמרו אחרינו.

<מרב תורג'מן:>
אחזור על העיקרון.

<היו"ר יעקב פרי:>
אני אחזור ואגיד מה העיקרון. העיקרון הוא שאחד מחברי הוועדה הקבועים יהיה רב-חובל נמל. להחריג את מיקשר הדלק באשדוד, ששם כנראה אין רב-חובל נמל.
<יגאל מאור:>
שם יהיה הנתב, אדם העוסק - - -בניתוב.

<היו"ר יעקב פרי:>
שם יהיה הנתב. בזה נגמר הסיפור. איך תנסחו את זה? – במקום "המעסיק", במקום אלהים, במקום השעון. מה זה חשוב.

<מרב תורג'מן:>
יש עוד נסיבה. בהקשר של דיונים כלליים של הוועדה, צריך, שבעצם, יהיה איזה שהוא נציג שהוא רב-חובל של אחד מהנמלים.
<יגאל מאור:>
ברור.

<אבי לוי:>
זה במקרה הספציפי.

<היו"ר יעקב פרי:>
טוב. אפשר לאשר את זה ולהמשיך הלאה. ניסוח – אתם תבואו ותעשו בנפרד.

<יגאל מאור:>
אושר.

<בילי בירון:>
	הוספת תקנה 39א.
	9.
	אחרי תקנה 39 לתקנות העיקריות יבוא:

	
	
	"תנאי כשירות כללית
	39א.
	תנאי הכשירות הכללית לתפקיד נתב הם:

	
	
	
	
	(1)
	הוא בעל תעודת הסמכה מוכרת ותקפה לרב חובל, לפי תקנה 20(1)(א) ופרק ד' לתקנות הספנות ימאים;


	
	
	
	
	(2)
	שירת באנייה בתפקיד קברניט כלי שיט, שתפוסתו ברוטו עולה על 3,000 טון ועסק בהפלגות בין-לאומיות במשך 30 חודשים לפחות או שירת בתפקיד קברניט בכלי שיט כאמור במשך חמישה עשר חודשים לפחות ובנוסף לכך שירת במשך 30 חודשים לפחות בתפקיד קברניט גוררת.


	
	
	
	
	(3)
	הוא בעל תעודה רפואית תקפה מאת רופא מורשה או מוסד רפואי מוסמך, המעידה על כושר גופני מתאים של המבקש לשמש בתפקיד נתב.
לעניין זה – "מוסד רפואי מוסמך" ו"רופא מורשה" כהגדרתם בתקנה 52 לתקנות הספנות ימאים.".


<היו"ר יעקב פרי:>
יש בעיות? שאלות?

<מוריס מור:>
פה הייתי ממליץ, בעקבות זה שכוח-האדם בצי הולך ונמחק למעשה, להוריד ל-24 חודשים במקום 30.

<אבי לוי:>
לא.

<היו"ר יעקב פרי:>
את מה? את ההפלגות הבין-לאומיות, שכתוב: "במשך 30 חודשים לפחות"?
<יגאל מאור:>
זה מאותה סיבה של מחסור בכוח-אדם.

<היו"ר יעקב פרי:>
מקובל עליכם?

<קריאה:>
כן, מקובל עלי גם. מקובל.

<היו"ר יעקב פרי:>
אבי, למה לא?

<אבי לוי:>
אני סבור שבעצם לא הכשירו ימאים, והיום אומרים: בואו ונוריד את הרמה. היום, תמרון של אניות נעשה סופר סופר-מסובך. לכן, כמי שיושב בצד הזה של האיגוד, אני אומר לך שבשנים הבאות יהיו חבר'ה צעירים שיעמדו ב-30 חודש, ולא יקרה שום דבר.
<היו"ר יעקב פרי:>
כן, אבל ההורדה שבין 30 ל-24 - - -

<אבי לוי:>
לא. זה כבר היה שלוש שנים. אני לא מבין.

<אפרים גלסברג:>
אנחנו צריכים את האנשים לא רק בניתוב אלא גם בים: נשק, דלק.
<מוריס מור:>
- - -

<קריאה:>
הוא מדבר.

<היו"ר יעקב פרי:>
אני שומע אותך. 
<אפרים גלסברג:>
אני אומר שאם מורידים את קופת ההכשרה בים, ואנשים יפליגו פחות בים וירוצו להיות נתבים. אנחנו צריכים את האנשים גם שם וגם פה. יש פה איזה שהוא איזון.

<היו"ר יעקב פרי:>
ואז, אתה בעד ה-24 חודשים?

<אפרים גלסברג:>
אני בעד להשאיר את ה-30.

<היו"ר יעקב פרי:>
אתה בעד השארת ה-30.

דבר רב-החובל – ניתן לך מילה אחרונה, ונחליט.

<מוריס מור:>
אני רואה כל שנה וכל פעם שנתב יוצא לפנסיה וצריך להכשיר נתב חדש, שהמועמדים הולכים ומתמעטים, וזה הופך להיות לאחד או שניים, בעוד בעבר היו 10 ו-15. זה פשוט הולך ונהיה יותר גרוע.
<היו"ר יעקב פרי:>
מה ייתן לנו ה-24?

<מוריס מור:>
ה-24 – זה אומר שרב-חובל שהוא בפועל שלוש שנים בצי, בים, ואין לו את שלוש השנים האלה אלא 29 חודשים, הוא לא יכול טכנית להיות במכרז הזה.
<היו"ר יעקב פרי:>
להיות מועמד.

<מוריס מור:>
לכן אני הייתי ממליץ על 24 חודשים. יש כאלה, גם בין רבי-החובלים, שממליצים גם על פחות מזה. אני לא מגזים. אני אומר שתקופה של 24 חודשים זה בסדר.
<מישל סולטן:>
אני מצטרף לדעה של מוריס.

<היו"ר יעקב פרי:>
שמעתי.

<קריאה:>
אני רוצה להציע משהו.

<היו"ר יעקב פרי:>
אבי, יש גבול. אנחנו נלך על 24. אני מצטרף לדעתם של רבי-החובלים בעניין הזה, ואפשר לעבור הלאה.

<יגאל מאור:>
אנחנו רק נכנסים פה לתקנה שלא צפינו אותה פה. לפי תקנה 42א בתקנות הנמלים, עד עכשיו הייתה לי את האפשרות לאפשר שנתיים, כך שבכול מקרה 24 חודש נמצאים גם כך, - -
<היו"ר יעקב פרי:>
אתה מבין? זה זה.
<יגאל מאור:>
- - וגם יש כבר היום נתבים שנכנסו לתפקיד ב-24 חודש. אבל בתקנה 42א - - -
<היו"ר יעקב פרי:>
I want to congratulate our dear guests from China and their instractor Roni. Welcome to the economics committee. We are dealing with regulations and navigation rules, and you are most welcome. Welcome to the Knesset.
<קריאה:>
תודה רבה.

<יגאל מאור:>
אם כך, ב-42א – או שהיא מתייתרת מהתפקיד שלו או - -

<היו"ר יעקב פרי:>
כן, אז שנתיים. זה, בדיוק, זה.

<יגאל מאור:>
- -שאנחנו צריכים להוריד אותה ל-18 חודש. לא, צריכים להוריד אותה גם בהתאם.
<היו"ר יעקב פרי:>
אושר. הלאה.

<קריאה:>
לשנה.

<מרב תורג'מן:>
אתה משאיר את זה כמו שהוא.

<היו"ר יעקב פרי:>
לא. 24.

<מרב תורג'מן:>
יש פה פעמיים. כתוב: "שירת בתפקיד קברניט בכלי שיט שתפוסתו ברוטו עולה על 3,000 טון ועסק בהפלגות בין-לאומיות במשך..." – גם פה יהיה "24"?
<היו"ר יעקב פרי:>
24.

<יגאל מאור:>
ב-42א זה יהיה 18.

<מרב תורג'מן:>
בסדר. אנחנו נגיע לשם.

<היו"ר יעקב פרי:>
בסדר. הלאה.

<לאה ורון:>
אבל ב-39א(2) זה "24"?

<היו"ר יעקב פרי:>
24.

<מרב תורג'מן:>
24.
זה פעמיים "24" בתקנה 39א.

<היו"ר יעקב פרי:>
אבי, הארגון צריך לדעת גם לקבל החלטות שהן פחות טובות – בחיוך.

<אבי לוי:>
אז אני מגדיל את גודל האנייה.
<היו"ר יעקב פרי:>
בסדר. בסדר.

<אבי לוי:>
זה גם אנייה קטנה וגם מעט זמן.
<היו"ר יעקב פרי:>
בסדר, בסדר.

<מרב תורג'מן:>
אושר.

<היו"ר יעקב פרי:>
הלאה.

<היו"ר יעקב פרי:>
גברתי, תקנה 10.

<בילי בירון:>
	תיקון תקנה 40
	10.
	בתקנה 40 לתקנות העיקריות –

	
	
	(1)
	במקום פסקה (1) יבוא: "(1) מסמכים המעידים על עמידתו של המבקש בתנאי הכשירות הכללית כמפורט בתקנה 39א.".

	
	
	(2)
	פסקות (4) ו-(5) – יימחקו.


<היו"ר יעקב פרי:>
מהן הן פסקאות (4) ו-(5)?

<בילי בירון:>
פסקה (4) זו תעודה רפואית מאת רופא, ואת זה הכנסנו ל-39א.

<היו"ר יעקב פרי:>
כן, ראיתי.

פסקה (5) זה מסמכים.

<בילי בירון:>
כן. גם זה.

<היו"ר יעקב פרי:>
אוקיי. טוב.

<מרב תורג'מן:>
מאושר?

<היו"ר יעקב פרי:>
אפשר לאשר.

<בילי בירון:>
	תיקון תקנה 41
	11.
	בתקנה 41 לתקנות העיקריות, בפסקה 3, במקום "Fאמור בתקנה 40(4)" יבוא "כאמור בתקנה 39א(3)".


זה פשוט כטכני, וזו הפניה.

<היו"ר יעקב פרי:>
אני לא חושב שישנה בעיה. הלאה.

כל עוד הסינים פה, תעברי ואנחנו נעביר את כל התקנות. הם מסתכלים על הסינים... 
<בילי בירון:>
	תיקון תקנה 42
	12.
	בתקנה 42 לתקנות העיקריות, בסופה יבוא:

	
	
	"(4)
	לייעץ לשר בדבר קביעת תנאי הכשירות הכלליים הנדרשים לתפקיד נתב; 


<היו"ר יעקב פרי:>
זה העניין של הוועדה.

<דרור וגשל:>
אלה התפקידים הכלליים שלה.

<היו"ר יעקב פרי:>
כן, ברור.

<בילי בירון:>
	
	
	(5)
	לייעץ לשר בדבר הצורך בהשתלמויות מקצועיות;".


<היו"ר יעקב פרי:>
איפה יש עם זה בעיה? לא צריכה להיות עם זה בעיה?
<דרור וגשל:>
לא צריכה להיות בעיה. צריך לכתוב שהרכב הוועדה לצורך הפעלת הסמכויות האלה יהיה רב-החובל שהוסכם – אני לא יודע מי צריך - - -
<היו"ר יעקב פרי:>
רב חובל נמל. אוקיי. זה – כשאתם תנסחו את הרכב הוועדה.

<אבי לוי:>
לצורך כל סמכויות הוועדה.

<דרור וגשל:>
לא. עוד פעם, אדוני, צריך להבהיר את זה, כדי שאחר כך לא נסתבך וכדי שזה יהיה ברור.

<היו"ר יעקב פרי:>
בשביל זה יש לנו אנשים מוכשרים שינסחו את זה.
<דרור וגשל:>
לכן אני רק רוצה שאדוני יקבע את העקרונות. יש את הסמכויות הספציפיות לגבי מתן רישיון. לגבי מתן רישיון, זה עובר קודם לוועדה, ובעניין הזה יישב רב-חובל הנמל שאליו מתמיין העובדה.

<היו"ר יעקב פרי:>
נכון. אוקיי.

<דרור וגשל:>
כשהוועדה מתכנסת כדי לדון באחת מהסמכויות, ב-(4) או ב-(5), שזה מה שהוספנו מעכשיו, – - -
<היו"ר יעקב פרי:>
לייעץ לשר.

<דרור וגשל:>
- - כן, לייעץ בשני הדברים האלה – ייקבע איזה שהוא מנגנון שאחד מרבי-החובלים של הנמלים יישב בוועדה כשהוועדה קובעת את הסמכויות האלה. 

<אבי לוי:>
זה בניגוד למה שנאמר. הוא מופיע ברשימה בלי הסתייגות.
<היו"ר יעקב פרי:>
לא. הוא אומר - - -

<אבי לוי:>
הוא מופיע ברשימה בלי הגבלות.

<קריאה:>
אולי אדוני יסביר.

<אבי לוי:>
הוא מופיע ברשימה.

<היו"ר יעקב פרי:>
והוא יהיה שם.
<אבי לוי:>
אז הוא אומר: הוא מופיע ברשימה, אבל רק בדיונים מסוימים.
<היו"ר יעקב פרי:>
לא, לא.

<מרב תורג'מן:>
לא.

<היו"ר יעקב פרי:>
הוא לא אמר כך. הוא יושב בכל הדיונים, אבל בדיון שיש פה ספציפית, לייעץ לשר לגבי הכללים לתפקיד נתב, יכול להיות שיהיה סבב של רבי-חובלים. אבל רב-חובל נמל יישב שם. אני לא יודע. זה יהיה פעם אשדוד ופעם – חיפה.
<מרב תורג'מן:>
יכול להיות שמנהל רשפ"ן יכול למנות רב-חובל?

<דרור וגשל:>
זה תלוי אצלה. אני חושב שזו הסוגיה. צריך להגיד איזה רב-חובל יהיה שם.
<היו"ר יעקב פרי:>
בדיוק.

<מרב תורג'מן:>
יהיה אחד מרבי-החובלים של הנמלים - -

<אבי לוי:>
זה בניסוח.

<מרב תורג'מן:>
לא, לא בניסוח. - - שימנה מנהל רשות הספנות והנמלים.

<דרור וגשל:>
זו השאלה. שהממונה על הנמלים יקבע איזה רב-חובל יישב.
<היו"ר יעקב פרי:>
בכל דיון של הוועדה יהיה רב-חובל נמל. זה חלק מחברי הוועדה, וזה הכול. את זה קבענו. הם ינסחו את זה בצורה שתקבֵּע את זה. הלאה.
<דרור וגשל:>
איך תחריג רב-חובל - - -?
<יגאל מאור:>
אנחנו נסכים. נמצא בניסוח.

<היו"ר יעקב פרי:>
מה הבעיה? חבר'ה, זו לא בעיה.

<אבי לוי:>
הוא ייקח עובד מדינה, ואם יש רבי-חובלים שהם לא עובדי מדינה בנמלים – הוא ייקח עובד מדינה וזו תהיה חותמת גומי. יש גם רב-חובל.
<קריאה:>
אז אתם רוצים שלא יהיה.

<אבי לוי:>
אנחנו באים ורוצים שייתן איזון. הוא ייקח עובד מדינה – הוא יהיה מנוע מלהגיד דבר.
<דרור וגשל:>
כשהוא יגיד שזה יהיה רב-חובל מדינה, הם יגידו תביאו את רב-החובל ההוא - - -
<היו"ר יעקב פרי:>
חבר'ה, אל תעשו קשיים. אם הוא רב-חובל נמל, אז הוא רב-חובל נמל. זה הכול.
<אבי לוי:>
אז נסכם.

<היו"ר יעקב פרי:>
רב-חובל נמל – אחר כך תגידו שהוא לא מעל גיל 50, ואחר כך תגידו... עזוב. רב-חובל הוא רב-חובל נמל. אתם צריכים לסמוך עליו יותר ממני.
<דרור וגשל:>
אז הממונה על הנמלים יקבע מי יישב?
<מרב תורג'מן:>
כן.

<היו"ר יעקב פרי:>
נכון, כן.

<מרב תורג'מן:>
בסדר. תקנה 12, אדוני, מעלה אותה להצבעה?

<היו"ר יעקב פרי:>
מאושרת. הלאה.

<בילי בירון:>
	תיקון תקנה 42א'
	13
	בתקנה 42א לתקנות העיקריות –

	
	
	(1)
	בכל מקום, במקום "אגף" יבוא "רשות";


<מרב תורג'מן:>
אולי תסבירי, לפני שאת מקריאה את התיקון.

<היו"ר יעקב פרי:>
במקום "מנהל אגף הספנות והנמלים במשרד התחבורה" יבוא "מנהל הרשות";

<בילי בירון:>
בדיוק.

<מרב תורג'מן:>
יש הגדרות.

<היו"ר יעקב פרי:>
זה לא משנה. זה טכני. מה זה משנה?

<בילי בירון:>
זה טכני לחלוטין. אדוני, נכון.

	
	
	(2)
	בתקנת משנה (א) –

	
	
	
	(א)
	במקום "על אף האמור בתקנה 40(5)" יבוא "על אף האמור בתקנה 39א(2)";


	
	
	
	(ב)
	במקום "מסמכים המעידים כי שירת בתפקיד קברניט בכלי שיט שתפוסתו ברוטו יותר מ-500 טון במשך שנתיים רצופות" יבוא "מסמכים המעידים כי שירת בתפקיד קברניט בכלי שיט שתפוסתו ברוטו עולה על 3,000 טון ועסק בהפלגות בין-לאומיות במשך - -


אדוני, אנחנו מציעים פה "18 חודשים", נוכח הקיצור בתקנה הקודמת.

<היו"ר יעקב פרי:>
כן.

<בילי בירון:>
	
	
	
	
	- - 18 חודשים לפחות, או שירת בתפקיד קברניט בכלי שיט כאמור במשך 12 חודשים לפחות ובנוסף לכך שירת במשך - -


שוב, גם פה אנחנו מציעים "18 חודשים".
	
	
	
	
	- - 18 חודשים לפחות בתפקיד קברניט גוררת".


<מוריס מור:>
מקובל.

<היו"ר יעקב פרי:>
כן, כן. זה נראה הגיוני. מאושר.

<בילי בירון:>
	תיקון תקנה 45
	14.
	בתקנה 45 לתקנות העיקריות –

	
	
	(1)
	בכותרת השוליים, במקום "התליית רישיון או ביטולו" יבוא "סירוב ליתן רישיון, התלייתו או ביטולו";


	
	
	(2)
	ברישה אחרי "לאחר השועברו אליו המלצות הוועדה" יבוא "לסרב ליתן רישיון או";


<היו"ר יעקב פרי:>
אנחנו מדברים על אותה ועדה מפורסמת.

<יגאל מאור:>
כן.

<בילי בירון:>
	
	
	(3)
	בפסקה (1) במקום "בעבירה שיש עמה קלון" יבוא "בעבירה שמפאת מהותה, חומרתה או נסיבותיה אין הוא ראוי לעסוק בניתוב, או אם הוגש נגדו כתב אישום בעבירה פלילית כאמור וטרם ניתן פסק דין סופי בעניינו, ובלבד שנתן לו הזדמנות לטעון את טענותיו".


<היו"ר יעקב פרי:>
טענו את טענתכם. ממה מודאגים?
<אבי לוי:>
אני רוצה להתייחס לנקודה הזאת, ואתחיל בהסבר שכנראה לא מוכר פה לאנשים. אתם ראיתם את זה: כשנתב עולה לאנייה, רב-חובל לא יכול להשיט אנייה בתחום הנמל בלתי אם הוא נועץ בנתב. הנתב הוא מין יועץ. כשמתמרנים אנייה, יש סמכויות ויש המון פסקי-דין מי אחראי לתאונה, מי אשם והאם זה רב-החובל. זה משהו שצריך להיבדק עד תום. חלק גדול מעבודת הנתב היא כללי הימאות הנכונה, כי הדברים משתנים בין נמל, גודל, גאות, שפל, רוח או סיבוב, והוא לא עובד לפי איזה שהם סטנדרטים; שיקול הדעת שלו רחב, ואתם אפילו רואים זאת פה בתקנות.
אנחנו באים ואומרים שבמבחן אתה לא יכול להצביע על תאונה באופן ישיר שזה הנתב, גם אם כלי השיט עשה, הוא נותן הוראה לאיזה ארבע גוררות שמשתתפות בהליך. אם אני מסכם את כל הקטע הזה, גם אם יש תאונה ימית, לא בהכרח הנתב אשם.
עכשיו, מה היו הוראות הדין הקודמות? אם הוא הורשע ויש עבירה שיש עמה קלון, בית-הדין יפסוק או שהשר יקבל דעה אחרי שפסק-הדין ניתן כי שם הוצגו מכלול העובדות. באו ואמרו לנו: קלון – אין כזה דבר.

<היו"ר יעקב פרי:>
לא שאין כזה דבר. משנים עכשיו - - -
<אבי לוי:>
אנחנו רוצים להוציא את המילה "קלון".
<היו"ר יעקב פרי:>
נכון.

<אבי לוי:>
מה המשמעות של הוצאת המילה "קלון"? באו ואמרו שהשר יקבע אם העבירה היא קלון. יש פה איזו שהיא בחינה שהיא אפילו אובייקטיבית – היא סובייקטיבית. מי יהיה השר? אולי זה אישה? האם זה דתי? עכשיו אתה רוצה לגזור את מטה לחמו על משהו שהוא סובייקטיבי לחלוטין שזה מי זה השר.
<מרב תורג'מן:>
בדרך-כלל, בית-משפט קובע.

<דרור וגשל:>
לא. - - -

<אבי לוי:>
אני רוצה להמשיך. עכשיו, באו ואמרו לנו: אם זה לא מספיק, כל עבירה פלילית. בנוסף, הגדירו עבירה פלילית שאם היום מישהו התבטא לא יפה לגבי בחורה והיא תחשוב שזו הטרדה מינית ויוגש כתב-אישום – אפילו בלי. אז אני אומר לכם: איך הם יכולים לחיות? אם תהיה רשימה של מה שמותר, תקנות, זה ברור לנו.
<היו"ר יעקב פרי:>
אתה קצת מגזים, ולא הרבה. קודם כל, ניתן למשרד המשפטים להסביר, ואחר כך נשמע עוד.
<דרור וגשל:>
אדוני, באמת אתחיל מהתזה הכללית שלנו – וגם דיברנו על זה עם היועצת המשפטית של הוועדה קודם לכן, ואנחנו מכירים את זה פה בוועדה – ורק לאחרונה בחוק רישוי שירותי רכב, שאדוני מכיר, ואני אביא אותו כדוגמה, עשינו גם את התיקון. זה נובע באמת מהתזה שהיום ההקשר של קלון יותר רלוונטי לנבחרי ציבור – בתי-משפט מטילים קלון, כשזה קשור לנבחרי ציבור, וזה מונע מהן לעבוד בעבודות מסוימות, - -
<היו"ר יעקב פרי:>
להתמודד.

<דרור וגשל:>
- - להתמודד לכנסת וכו' – וזה לא רלוונטי; בית-המשפט לא מטיל קלון על מישהו שעשה עבירת בטיחות, - -
<היו"ר יעקב פרי:>
או, חס וחלילה, תאונה ימית.

<דרור וגשל:>
- - תאונה ימית או אונס. בית-המשפט לא קובע בפסק-הדין שיש בעבירה קלון. זה פשוט לא קורה.
כדי להבהיר: כבר היום התקנות קובעות שהעבירות שבגללן אי-אפשר יהיה לתת רישיון הן עבירות שקשורות בבטיחות השיט או עבירות שיש עמן קלון. אבי ניסה עכשיו להגיד שאם זה אונס, אז - - -
<אבי לוי:>
לא אונס. אפילו משהו שנתפש - - -
<קריאה:>
אפילו משהו לא קשור.

<היו"ר יעקב פרי:>
אפילו משהו שנתפש כהטרדה מינית.
<דרור וגשל:>
כן, הטרדה מינית. ראשית, כבר היום התקנות מאפשרות את שני המצבים: בטיחות השיט או קלון. יש אנשים שלא ראויים. זה כבר התקנות היום. אבל, במסגרת התיקונים האלה, יש לנו נוסחה רגילה וברורה שהיא רלוונטית לכל בעל רישיון, לכל מי שמקבל רישיון מטעם המדינה.
<היו"ר יעקב פרי:>
לא חשוב אם זה רישיון ימי. נניח, רישיון נהיגה.
<דרור וגשל:>
זה לא משנה. בחוק רישיון שירותי רכב קבענו את ההוראה הזאת בקשר למנהל מקצועי של מוסך.
<היו"ר יעקב פרי:>
נכון.

<דרור וגשל:>
הוא רלוונטי לבטיחות. השר פה נותן רישיון. הרציונל שעומד מאחורי העניין הוא: השר נותן רישיון. השר הוא רשות מנהלית. כשהוא נותן רישיון, אם התגבשה כבר אצל היועץ המשפטי לממשלה - -
<היו"ר יעקב פרי:>
החלטה על כתב-אישום.
<דרור וגשל:>
- - הגשת כתב-אישום, כלומר התבססו אצלו כבר ראיות מנהליות ברמה סבירה שהבן-אדם הזה ביצע את העבירה ויש סיכוי סביר שהוא יורשע, השר לא יכול להגיד, באותו מידה: אני לא מתחשב בזה. הוא צריך להתחשב בזה, כי זו עדיין אותה ממשלה - - -
<היו"ר איעקב פרי:>
אבל הוא לא חייב להשעות אותו.

<מרב תורג'מן:>
אבל זה לא רק סתם הגשת כתב-אישום.

<דרור וגשל:>
הוא לא חייב. יש לו שיקול דעת.

<היו"ר יעקב פרי:>
יש לו שיקול דעת.

<דרור וגשל:>
רשאי.

<היו"ר יעקב פרי:>
רשאי.

<מרב תורג'מן:>
זו עבירה פלילית, "שמפאת מהותה, חומרתה ונסיבותיה אין הוא ראוי לעסוק".

<דרור וגשל:>
אוקיי. זה הדבר השני.

<מרב תורג'מן:>
בדיוק. זו לא כל עבירה פלילית.

<דרור וגשל:>
זו לא כל עבירה. הנוסחה אומרת - - -
<מרב תורג'מן:>
יש פה התוויית שיקול דעת.

<אבי לוי:>
לא. בהמשך. על הקלון אני כמעט לא מתווכח. זה על ההמשך.

<היו"ר יעקב פרי:>
אבי, תקשיב רגע עד הסוף.

<דרור וגשל:>
אשלים. העניין השני הוא שבאמת לא מדובר פה על כל עבירה. במפורש כתוב פה: "בעבירה שמפאת מהותה, חומרתה או נסיבותיה", כלומר זו גדר שיקול הדעת של השר. הוא לא יכול ללכת לכל עבירה. הוא צריך להסביר למה העבירה שהוא עשה קשורה לביצוע העבודה שלו, כלומר למה בגלל שהוא עשה את העבירה הזאת הוא לא יכול. זה נכון שלרוב יהיה על עבירות שקשורות לביטחון השיט. במקרים מאד חריגים, זה גם יכול להיות; אם יש מישהו שהוא רוצח סדרתי, השר לא חייב לתת לו רישיון ניתוב ולתת לו את הרישיון הזה. זה למעט המקרים החריגים. אבל, לרוב, כוונת הגדר הזאת היא שהשר צריך לקשר את העבירה לפעולה, לרישיון, - -
<היו"ר יעקב פרי:>
ולהפעיל את שיקול דעתו.

<דרור וגשל:>
- - ולהפעיל את שיקול דעתו.

<היו"ר יעקב פרי:>
זה מה שהולך להיות גורף בכל.

<אבי לוי:>
זה לעניין הקלון. אבל, אחר כך יש - - -

<היו"ר יעקב פרי:>
לא רק לעניין הקלון.

<אבי לוי:>
לא. עכשיו, באים ומוסיפים עוד סעיף שלא היה מעולם: בגין כל עבירה פלילית, ולא הוכרע שמוגש. לגבי הקלון, אני אחיה. הבנו את הרציונל. עכשיו, הוא בא ואומר לְנתב: תדע לך, בגין כל עבירה פלילית.

<היו"ר יעקב פרי:>
הוא לא אומר את זה רק לנתב. הוא אומר את זה לכולם. נתב הוא חלק מהאוכלוסייה.
<אבי לוי:>
אבל אמרנו שמבחן שיקול הדעת שלו – אז שיקבעו נהלים. אני חושב שהוא אומר את זה למוסכים. יש נהלים ויש חריגות ויש מה מותר ומה אסור.
<היו"ר יעקב פרי:>
לא, לא. אתה טועה.
<אבי לוי:>
זה מאוד קשה לנתבים.
<היו"ר יעקב פרי:>
למה זה קשה לנתבים?

<אבי לוי:>
צריכים לקשור את השלילה - - -

<היו"ר יעקב פרי:>
זה קשה למנהלי המוסכים, וזה קשה למנהלי המכונים. זה גורף לגבי כולם.

<דרור וגשל:>
רופאים.

<היו"ר יעקב פרי:>
רופאים.

<אבי לוי:>
הוא יכול להישאר בלי פרנסה, ואחר כך יתברר - - -
<היו"ר יעקב פרי:>
כל בעל מקצוע שיש לו רישיון, ולא חשוב מה הוא סוג הרישיון.
<אבי לוי:>
אין לנו בעיה, אבל הוא מדבר על לפני ההרשעה.

<היו"ר יעקב פרי:>
כן, אבל זה לא ספציפית לגבי נתבים.

<אבי לוי:>
אבל שיקול הדעת שלהם - - -

<היו"ר יעקב פרי:>
עם כל הכבוד, שיקול הדעת של רופא לא תמיד לא פחות קריטי, לפעמים, מאשר שיקול של נתב. זה חיים ומוות. וזה גורף לגבי כולם. עם כל הכבוד, אני לא יכול, בוועדת הכלכלה, לעשות דין אחר לנתב ודין אחר למנהל מוסך או רופא.
<מרב תורג'מן:>
כשאתם אומרים "בעבירה פלילית כאמור" זה גם - - - לא צריך להיות "בעבירה פלילית" - - - . יש חובה שכן? אגיד לכם גם למה.

<דרור וגשל:>
בסדר.

<מרב תורג'מן:>
תסביר. אולי אני אסביר כאן איזה שהוא תיקון שאולי יניח את דעתך בעניין הזה. זה לא: אם הוגש כתב-אישום בעבירה פלילית, כל עבירה פלילית, - -
<היו"ר יעקב פרי:>
משרד המשפטים, תקשיבו.

<מרב תורג'מן:>
- - אלא, שוב, גם פה אנחנו אומרים "בעבירה פלילית כאמור" - -
<היו"ר יעקב פרי:>
שקשורה.

<מרב תורג'מן:>
- - שמפאת מהותה, חומרתה או נסיבותיה אין הוא ראוי לעסוק בניתוב. זאת אומרת, זה לא סתם הגשת כתב-אישום, - -
<היו"ר יעקב פרי:>
זה קשור.

<מרב תורג'מן:>
- - אלא זה שכתב האישום, למעשה, משקף - - -
<היו"ר יעקב פרי:>
קשור.

<מרב תורג'מן:>
כן. מעמידים אותו לדין על איזו שהיא עבירה שהנסיבות שלה לא מאפשרות לו לבצע את אותו תפקיד שהוא אמור לעשות.
<אפרים גלסברג:>
זה צריך להיות קשור לנסיבות השיט, לבטיחות השיט.

<אבי לוי:>
בטיחות השיט או למקצוע.
<היו"ר יעקב פרי:>
זו הכוונה.

<מרב תורג'מן:>
זה המקצוע.

<אבי לוי:>
כל עבירה פלילית - - -
<היו"ר יעקב פרי:>
אני מקווה שנתב לא עושה ניתוח אפנדיציט, אלא אם הוא חייב.

<מרב תורג'מן:>
כדי שהדברים יובהרו, אני חושבת שגם צריך להוסיף ברישה "בעבירה פלילית שמפאת מהותה, חומרתה או נסיבותיה" במקום "בעבירה שמפאת מהותה...", זאת אומרת שזו גם לא כל עבירה.
<היו"ר יעקב פרי:>
שהיא קשורה לתפקידו, שהיא קשורה לבטיחות השיט.

<מרב תורג'מן:>
ואז ברור שאנחנו מדברים על כתב-אישום בעבירה פלילית כאמור.

<אבי לוי:>
שיהיה ברור שזה בטיחות השיט.
<היו"ר יעקב פרי:>
זה ברור.

<אבי לוי:>
שיהיה ברור.

<היו"ר יעקב פרי:>
אבי, האינטליגנציה המינימלית היא שאף אחד לא חושב שנתב עושה משהו אחר מאשר לכוון את האנייה. אני מקווה שהוא לא עושה.
<אבי לוי:>
בדברי ההסבר אין אפילו מילה על הסעיף הזה שהוא כל כך מהותי.
<היו"ר יעקב פרי:>
אנחנו נתקן.
<אבי לוי:>
אין אפילו מילה.

<מרב תורג'מן:>
ברור שיהיה - - -

<קריאה:>
זה מוכרח להיות כתוב.

<היו"ר יעקב פרי:>
זה יהיה ברור שזה רק נוגע לבטיחות השיט בנושא הזה.

<קריאה:>
אז איך?

<אבי לוי:>
כי בדברי ההסבר אין כלום.

<היו"ר יעקב פרי:>
כאמור.

<דרור וגשל:>
לא. כאמור – מה שהיועצת המשפטית הסכימה, אנחנו מסכימים לחלוטין. - -

<מרב תורג'מן:>
לא. מה שאני אמרתי זה - - -

<דרור וגשל:>
אנחנו חושבים שלא נדרשת עוד הבהרה מעבר למה שנאמר.
<היו"ר זיעקב פרי:>
זה ברור לגמרי. זה ברור.

<לאה ורון:>
צודק.

<מרב תורג'מן:>
אני רק חושבת שבנוסח צריך להוסיף את המילה "פלילית" בעבירה.
<דרור וגשל:>
זה מקובל עלינו.

<אפרים גלסברג:>
יש פה שלוש חלופות. חלופה ראשונה זו עבירה שקשורה עם תפקידו כנתב – זה פשיטא.
החלופה השנייה היא עבירה פלילית, והעניין הוא שאני קורא את זה: עבירה פלילית כלשהי.
<היו"ר יעקב פרי:>
תקשיבו.

<דרור וגשל:>
זה לא מה שכתוב.
<לאה ורון:>
אדוני, זה לא מה שכתוב. תקרא את מה שכתוב בתקנות.
<היו"ר יעקב פרי:>
אל תעשה את הפרשנויות. תקרא מה כתוב.

<אפרים גלסברג:>
אני קורא. כתוב "בעבירה שמפאת מהותה, חומרתה או נסיבותיה", אבל כלשהי ולא קשורה לספנות, כלומר לא קשורה לעבודה.

<דרור וגשל:>
אבל, מה זאת אומרת? צריך גם לקרוא את סוף המשפט.
<מרב תורג'מן:>
אין הוא ראוי לעסוק בתפקיד שלו.

<היו"ר יעקב פרי:>
כן. רלוונטי לזה.

<דרור וגשל:>
צריך לחבר בין שני החלקים במשפט, וזה יוצר הקשר.

<אפרים גלסברג:>
- - -לא אמר בוקר טוב הראל, וזו עבירה פלילית אצלנו.

<מרב תורג'מן:>
אבל, שוב, הוא נתן את הדוגמה של הרוצח הסדרתי. גם רוצח סדרתי אינו ראוי לעסוק בניתוב. זה בדיוק העניין. זה לא רק בטיחות השיט, אלא גם באמת עבירות שלא מאפשרות לו ושמעמידות את האנשים במצב סכנה שלא ראוי לתת לו - -
<היו"ר יעקב פרי:>
לעסוק בתפקידו כנתב.

<מרב תורג'מן:>
לעסוק ב- - -

<דרור וגשל:>
השר יעניק לו רישיון.
<היו"ר יעקב פרי:>
מה את מציעה? איך את מציעה?

<אפרים גלסברג:>
לא. אני מניח שרוצח סדרתי לא יוכל לעסוק בניתוב כי הוא יהיה במקום אחר.

<היו"ר יעקב פרי:>
נכון, אם יתפסו אותו.

<אפרים גלסברג:>
אבל פה מדובר בעבירה אחרת, כלומר גם משהו איזוטרי של 200 שקל קנס.

<קריאה:>
הוא דרס. זה בגין כל עבירה פלילית.

<דרור וגשל:>
על זה מדובר. בדרך-כלל, מדובר על עבירות שקשורות לבטיחות השיט.
<קריאה:>
אז שיהיה כתוב.

<דרור וגשל:>
אבל זה לא יהיה כתוב: (א) כי יש את החריגים; (ב) כי זו הנוסחה הכללית; (ג) אם אנחנו נכתוב את זה כאן, תעלה השאלה בכל שאר המקומות שבהם לא כתבנו את זה.

<היו"ר יעקב פרי:>
לי אתה ברור, ולהם – עדיין לא. 

<אפרים גלסברג:>
יש את החלופה השלישית: אם הוגש כתב-אישום. זה הכי חמור. אם הוגש כתב-אישום, כתב-האיום חייב להיות קשור לעבודתו.

<דרור וגשל:>
זה כמו שההרשעה קשורה. אין שום הבדל. אם ההרשעה קשורה, גם כתב-האישום קשור. לא יכול להיות כתב-אישום שקשור והרשעה שלא קשורה.
<היו"ר יעקב פרי:>
ברור.

<מרב תורג'מן:>
הנוסח כן קושר את כתב-האישום בעבירה פלילית לרישה שמדברת על עבירה פלילית שמפאת מהותה, חומרתה או נסיבותיה אין הוא ראוי לעסוק בתפקיד. זה אותו הדבר, אם הוגש כתב-אישום או אם הורשע.
<אפרים גלסברג:>
עם כל הכבוד, עדיין צריך להיות ברור שזה קשור, שכתב-אישום שהוגש כשבכלל יכול להיות שהוא זוכה- - -
<היו"ר יעקב פרי:>
לא, לא. אין סיכוי.

<אפרים גלסברג:>
הוא לא אותו רוצח סדרתי. זה כתב-אישום שהוגש, ובהחלט צריך להיות קשור אך ורק לעבודתו.

<מוריס מור:>
וטרם ניתן פסק-דין בעניינו.

<אפרים גלסברג:>
אולי הוא יזוכה.

<היו"ר יעקב פרי:>
"בעניינו" – זה ברור. ברור שזה לא בענייני.
<מוריס מור:>
למה צריך לשפוט אותו כאילו הוא כבר אשם?
<היו"ר יעקב פרי:>
אבל כך היא הפרקטיקה של הכתיבה המשפטית לגבי כל המקצועות שבהם אנשים קיבלו רישיונות. זו הפרקטיקה השוטפת. זה ברור לחלוטין שלגבי רופא זה בעניין רשלנות רפואית, לגבי נתב זה בעניין בטיחות שיט, ולגבי רב-חובל זה בעניין בטיחות שיט או דברים מהסוג הזה. חוץ מזה, יש עבירות קרדינליות, כמו רוצח סדרתי, אנס סדרתי וכל מיני דברים כאלה, בתחום הפלילי, שכמובן - - -
<אפרים גלסברג:>
אין פשיטא.

<היו"ר יעקב פרי:>
נכון. זה ברור מהנוסח פלוס התיקון של "כאמור".
<מרב תורג'מן:>
"בעבירה פלילית", כן.
<היו"ר יעקב פרי:>
כאמור. איפה את שמה את זה?

<מרב תורג'מן:>
יש את "כאמור", ואני מוסיפה את ה"פלילית" אחרי "בעבירה" ברישה.
<דרור וגשל:>
כן, הגשת כתב-אישום, והוא מקשר לעבירה שמפאת מהותה, חומרתה או נסיבותיה אין הוא ראוי.

<היו"ר יעקב פרי:>
זה מקשר. בדיוק. היא נוגעת לעבירה שהיא בתחום תפקידו, מקצועו.

<דרור וגשל:>
נכון.

<קריאה:>
אז מה את מוסיפה שם?

<דרור וגשל:>
את המילה "פלילית".

<היו"ר יעקב פרי:>
קראי את הסעיף כולו.

<מרב תורג'מן:>
ייאמר: בפסקה (1) במקום "בעבירה שיש עמה קלון" יבוא "בעביר הפלילית שמפאת מהותה, חומרתה או נסיבותיה אין הוא ראוי לעסוק בניתוב, או אם הוגש נגדו כתב אישום בעבירה פלילית כאמור - -

<היו"ר יעקב פרי:>
"כאמור", וזה קושר את זה.

<מרב תורג'מן:>
קושרים את זה. 

- - וטרם ניתן פסק דין סופי בעניינו, ובלבד שנתן לו לו הזדמנות לטעון את טענותיו".
<היו"ר יעקב פרי:>
זה מה שאנחנו נאשר. אין לנו שום אפשרות - - -

<אפרים גלסברג:>
אין פה קשר למקצוע עצמו. יכול להיות - - -
<היו"ר יעקב פרי:>
אדוני המלומד, הסברתי לך. ידידי המלומד, זו הפרקטיקה המשפטית שנוהגת לגבי כל החקיקה וכל התקינה, וכל אחד מבין את זה. אתם גם תתרגלו לזה. אני מקווה - - -
<אפרים גלסברג:>
אנחנו אזרחים נאמנים.

<היו"ר יעקב פרי:>
בטוח. אין לי בכלל ספק.

<אפרים גלסברג:>
אנחנו סבורים, והניסיון שלנו  מראה, שצריך לעמוד על כל תג.

<היו"ר יעקב פרי:>
ואתם עושים זאת בנאמנות רבה.

אושר. הלאה.

<בילי בירון:>
	הוספת תקנה 45א
	אחרי תקנה 45 לתקנות העיקריות יבוא:

	
	"ההתלייה לאלתר
	45א.
	אם יש לשר יסוד סביר להניח, לאחר שהועברה אליו חוות דעת של הממונה על הנמלים בעניין, כי הנתב בצע מעשה שמפאת מהותו, חומרתו או נסיבותיו הקשורות לבטיחות השיט, - -


<היו"ר יעקב פרי:>
הנה. בבקשה.

<בילי בירון:>
	
	
	
	- - אין הוא ראוי לעסוק בניתוב או, לאחר שקבל תעודה רפואית מאת רופא מורשה או מוסד רפואי כהגדרתם בתקנה 39א', כי מצב בריאותו של הנתב התערער עד כדי כך שאין באפשרותו למלא את תפקידו כנתב, והוא שוכנע כי יש  צורך דחוף בהתליית רישיונו לשם הגנה מידית על בטיחות השיט, רשאי הוא להתלות את הרישיון לאלתר, לתקופה שלא תעלה על שלושים ימים, בתנאים או ללא תנאים, עוד בטרם נמסרו לו המלצות הוועדה, ובלבד שייתן לנתב הזדמנות לטעון את טענותיו בהקדם האפשרי לאחר ההתליה, ולא יאוחר מתום 30 ימים ממועד ההתליה.".


<דרור וגשל:>
אדוני, פה דווקא הלכנו כן את האקסטרה מייל הזה לקראתם. אמרנו: כשזה לאלתר וזה 30 ימים.
<אבי לוי:>
הם הורידו ל-30 יום. סוכם על 30 יום במקום 60 יום.
<היו"ר יעקב פרי:>
גן עדן.

<אבי לוי:>
אבל שיתאפשר לנתב להביע את עמדתו כעבור שבועיים או כעבור שבוע.

<היו"ר יעקב פרי:>
אבי, תאמין לי שכל המוסיף גורע. זה בסדר.

<מרב תורג'מן:>
אדוני, ברשותך, אני חושבת שצריך לנסח קצת אחרת את העניין: "מצב בריאותו של הנתב התערער". אני חושבת שאולי כדאי שיהיה: "כי מצב בריאותו אינו מאפשר לו למלא את תפקידו". לא ברור מה זה "התערער" ואיזה "מצב".
<קריאה:>
בהתאם לחוות דעת רפואית, לא?

<היו"ר יעקב פרי:>
שום בעיה. אני אומר לךְ, בשם משרד המשפטים והתחבורה, שזה מקובל עליהם.

<מרב תורג'מן:>
אוקיי.

<היו"ר יעקב פרי:>
אנחנו מאשרים את זה בתיקון הזה – לא יהיה "התערער", אלא יהיה: "אינו מאפשר לו למלא את תפקידו".

<מרב תורג'מן:>
"אינו מאפשר לו למלא את תפקידו כנתב".

<היו"ר יעקב פרי:>
אנחנו יכולים לעבור לתקנה 16. קדימה.
<בילי בירון:>
	ביטול תקנות 47 עד 49
	16.
	תקנות 47 עד 49 לתקנות העיקריות – בטלות.


<מרב תורג'מן:>
להסביר אולי מה מבטלים.

<היו"ר יעקב פרי:>
במילה אחת תאמרו מה אתם מבטלים.

<בילי בירון:>
אלה התקנות העוסקות בחובת הניתוב, שאדוני כבר אישר אותן. בסט הקודם של התקנות של ניהול התעבורה הימית קבענו הסדרים אחרים. פה נדרשת סמכות של השר, ובתקנות החדשות שאושרו מדובר בסמכות של הממונה על הנמלים וכו'.
<היו"ר יעקב פרי:>
הלאה.
<מרב תורג'מן:>
אושר?

<היו"ר יעקב פרי:>
כן.

<בילי בירון:>
	תיקון תקנה 55
	17.
	בתקנה 55 לתקנות העיקריות, במקום "מנהל הנמל" יבוא "רב חובל הנמל".


<היו"ר יעקב פרי:>
פה יש לקצא"א בעיה או שתאכלו את זה? אכלו את זה. תקנה 17 אושרה.

<בילי בירון:>
	תיקון תקנה 56
	18.
	בתקנה 56 לתקנות העיקריות, במקום "מנהל הנמל" יבוא "רב חובל הנמל" ובסופה יבוא "ולצורך ניסוי  מערכות לפני הפלגה (Testing Gear)".


<היו"ר יעקב פרי:>
זה הצופרים האלה. יש לכם בעיה עם זה?

<צבי ניקסון:>
אין בעיה.

<היו"ר יעקב פרי:>
תתקעו בצופרים מהבוקר עד הערב עם מנהל הנמל ועם רב חובל הנמל, שניהם יחד. נקסט.
<בילי בירון:>
	החלפת תקנה 57
	19.
	במקום תקנה 57 לתקנות העיקריות יבוא:

	
	
	"כוח ההנעה של כלי השיט
	57.
	הקברניט של כלי שיט המונע בכוח  מכני חייב לוודא את כשירותו ותקינותו המלאה של כוח ההנעה העיקרי בכלי השיט כל עוד כלי השיט נמצא בנמל, אלא אם כן קיבל רשות בכתב מאת רב חובל הנמל או מי שהוא מינה לשינוי האמור, ובלבד שסוכן האנייה הציג לו אישור של המנהל הכללי של התאגיד המפעיל את הרציף שלידו עוגן כלי השיט לאותו שינוי".


<היו"ר יעקב פרי:>
יש בעיות?

<קריאה:>
איזה שינוי?

<קריאה:>
שינוי בכוח המנוע.

<היו"ר יעקב פרי:>
זה ברור. לי זה ברור. תקנה 19 מאושרת. נקסט.
<בילי בירון:>
	תיקון תקנה 58
	20.
	בתקנה 58 לתקנות העיקריות, במקום "מנהל הנמל הסכים מראש אחרת" יבוא "רב חובל הנמל הסכים מראש אחרת; רב חובל הנמל יתייעץ עם המנהל הכללי של התאגיד המפעיל את הרציף שלידו עוגן כלי השיט הנוגע בדבר או מי שהוא מינה לעניין זה.".


<לאה ורון:>
אולי רק תסבירי במה זה נוגע, למשל נוכחות אנשי צוות. תסבירי בשתי מילים.

<יגאל מאור:>
תקנה 58 מדברת על העובדה שבכל כלי שיט שעוגן חייבת להיות כמות צוות מספיקה מבחינה בטיחותית.
<היו"ר יעקב פרי:>
הנה, כתוב בתקנה 58: "יבטיח כי מספר מספיק של אנשי צוות יהיו נוכחים על כלי השיט לצורך שמירה על בטיחותו ואפשרות תמרונו, זולת אם מנהל הנמל הסכים מראש אחרת".
<יגאל מאור:>
בדרך-כלל, הדבר הזה גם מעוגן בתעודה מיוחדת שנמצאת באנייה שמדברת על מספר אנשי הצוות שצריכים להיות באנייה. יש אפשרות לרדת מהמספר הזה מכל מיני סיבות.
<היו"ר יעקב פרי:>
עם אישור ממנהל הנמל.

<יגאל מאור:>
בדיוק.

<היו"ר יעקב פרי:>
נקסט. אושר.

<מרב תורג'מן:>
לא מנהל הנמל. עכשיו זה: רב חובל הנמל.

<היו"ר יעקב פרי:>
כן, רב חובל הנמל.

<מרב תורג'מן:>
אושר?

<היו"ר יעקב פרי:>
כן. הלאה.

<בילי בירון:>
	תיקון תקנה 60
	21.
	בתקנה 60 לתקנות העיקריות, במקום "מנהל הנמל" יבוא "רב חובל הנמל".


<היו"ר יעקב פרי:>
הלאה. אלה סוככי מגן.

<בילי בירון:>
זה סוככי מגן.

<היו"ר יעקב פרי:>
ראיתי.

<יגאל מאור:>
סוככי מגן הם מגיעים עגולים מפח, ששמים אותם על החבלים כדי שחולדות לא יוכלו לרדת ולעלות מהאנייה.

<אפרים גלסברג:>
זה השריד של המגיפה השחורה.

<צבי ניקסון:>
אדוני, זו דוגמה לאחת הטענות שאנחנו הצענו שזה לא יחול בנמל אשקלון, כי, למעשה, בנמל אשקלון - -
<היו"ר יעקב פרי:>
אין חולדות.
<צבי ניקסון:>
- - אי-אפשר להגיע לזה. אבל אמרתי: שמע, אני לא רוצה לריב על כל דבר.
<היו"ר יעקב פרי:>
ניקסון, אתה באמת מפגין נוחיות ואורך רוח רב, ואני מודה לך על כך.

<צבי ניקסון:>
זה רק עולה לי.

<היו"ר יעקב פרי:>
אני מאוד מודה לך.

תמשיכו, ונסיים את התקנות היום.

<דרור וגשל:>
סליחה. אנחנו מחזירים אתכם טיפה אחורה. יש שיבוש בנוסח שאישרת.

<בילי בירון:>
תקנה 19, שאדוני אישר כרגע, אני חושבת שנשמט משהו מנוסח התקנה.
<היו"ר יעקב פרי:>
אז תוסיפו.

<בילי בירון:>
התקנה מדברת על שינוי. כתוב פה: "אלא אם כן קיבל רשות בכתב מאת רב חובל הנמל או מי שהוא מינה לשינוי האמור", וצריך להיות כתוב "לשינוי כוח ההנעה העיקרי של כלי השיט" במקום "השינוי האמור".

<היו"ר יעקב פרי:>
אין בעיה.

<מרב תורג'מן:>
זאת אומרת, אתם לא משנים פה את המהות. לְמה הכוונה פה? זה רק שינוי נוסח.

<קריאה:>
"השינוי האמור".

<היו"ר יעקב פרי:>
אין שום בעיה. נקסט.

<בילי בירון:>
	תיקון תקנה 61
	22.
	בתקנה 61 לתקנות העיקריות, בכל מקום, במקום "מנהל הנמל" יבוא "רב חובל הנמל".


<היו"ר יעקב פרי:>
הלאה. בסדר.

<בילי בירון:>
אגיד על מה מדברת תקנה 61? תקנה 61 מדברת על מתן הוראה לקשור כבלים או ציוד קשירה לכלי השיט.

<היו"ר יעקב פרי:>
אוקיי. הלאה. אושר.

<בילי בירון:>
	תיקון תקנה 62
	23.
	בתקנה 62 לתקנות העיקריות, במקום "מנהל הנמל" יבוא "רב חובל הנמל".


תקנה 62 עוסקת בהפעלת מדחף על יד רציף. זה מתן אישור של רב חובל הנמל.

<היו"ר יעקב פרי:>
אושר.

<בילי בירון:>
	תיקון תקנה 63
	24.
	בתקנה 63 –

	
	
	(1)
	בפסקה (א) במקום "מנהל הנמל ולתקופת ההיתר" יבוא "רב חובל הנמל, לתקופת ההיתר ובהתאם לתנאיו";


	
	
	(2)
	בפסקה (ב), במקום "מנהל הנמל" יבוא "רב חובל הנמל".


תקנה 63 מדברת על איסור חסימת נתיבי שיט וגישות לנמל.

<היו"ר יעקב פרי:>
אוקיי. אושר.

<בילי בירון:>
	תיקון תקנה 64(ז)
	25.
	בתקנה 64(ז) לתקנות העיקריות, במקום "מאת מנהל הנמל ולתקופת ההיתר" יבוא "מאת רב חובל הנמל, לתקופת ההיתר ובהתאם לתנאיו".


אדוני, תקנה 64(ז) מדברת איסור עגינת שלי שיט בנמל או ריתוקו ברציף אלא לפי היתר מוקדם לכך. כיום, כתוב "מנהל הנמל", ואנחנו מבקשים לשנות את זה ל"רב חובל הנמל".
<צבי ניקסון:>
אדוני, כאן אנחנו לא מדברים על אותו סעיף קטן (ז), אלא על כל תקנה 64, וזה מה שהתחלנו לדבר קודם – כל הנושא של התור התפעולי. התקנה הזאת לא צריכה לחול: לא באשקלון ולא ברציף הדלק באילת. אפרט: בניגוד כמעט לכל התקנות האחרות בתקנות הנמלים, התקנות האלה, למעשה, נועדו למטרות כמעט מסחריות. הנימוק הוא להגביר תחרות ונימוקים נוספים מהסוג הזה.
סעיף 19, בחוק החדש, החוק לתשתיות ולהולכה ולאחסון של נפט על-ידי גורם מפעיל, קובע בצורה מפורשת ש"הוראות חוק רשות הספנות והנמלים... לא יחולו לגבי נכס פעילות" – שזה נכס שהיה של קצא"א והולך להיות הגורם המפעיל בהמשך – "שבתחום נמל המנוי בתוספת השנייה לחוק האמור" – שזה למעשה לרבות נמל אילת. וזאת, אלא אם כן נקבע בסעיף קטן (ב), וסעיף קטן (ב) נותן מספר מוגבל של הוראות. אם מסתכלים על סעיף קטן (ב), רואים שהכוונה היא לאפשר לרשות הנמלים או לשר לתת הוראות שמתייחסות לנושאים של איכות סביבה, בטיחות וכדו'. הייתה כוונה מפורשת בחוק התשתיות, חוק הגורם המפעיל, למעשה, לאפשר לגורם המפעיל להפעיל את הפעילות גם של אשקלון וגם של מזח הדלק במתכונת לא כמו שהייתה בעבר ותחת הזיכיון אבל עדיין מתכונת מיוחדת שהיא לא כפופה.
מעבר לזה, אוסיף אפילו שבסעיף 19(ב)(6) כתוב, שאפילו כשמתקינים תקנות לפי סעיף 32(ב), צריכים אישור גם של שר האוצר ולא רק אישור של שר התחבורה, כי הייתה כוונה מיוחדת לאפשר מעורבות של משרד האוצר בנושאים הללו.
אני באמת לא רוצה להקשות פה. זו לא הכוונה. אנחנו מסכימים בדברים שקשורים בבטיחות ובאיכות הסביבה, ואנחנו חושבים שזה נכון. אבל כאן מדובר על כל הנושא של תור תפעולי. אין לזה שום קשר - - -
<היו"ר יעקב פרי:>
כלומר, אתם טוענים שסעיף 64 לא צריך לחול עליכם.

<צבי ניקסון:>
לא צריך לחול, גם מכוח חוק התשתיות החדש, וגם מכוח זה שזה לא היה חל בעבר.
<היו"ר יעקב פרי:>
אבל, הרי תקנה 64 הייתה עד היום. התקנות האלה אומרות רק שבמקום "מנהל הנמל ולתקופת ההיתר" יבוא "מאת רב חובל הנמל, לתקופת ההיתר ובהתאם לתנאיו". מה השתנה?

<צבי ניקסון:>
מה השתנה? זה נורא פשוט. קודם כל, התקנות האלה בפעם הראשונה חלות על נמל אשקלון, מה שהיה לא היה בעבר. לכן בכלל לא הייתה רלוונטיות לשום תקנה פה. לגבי רציף הנפט או מזח הדלק, - -

<מרב תורג'מן:>
זה השינוי.

<היו"ר יעקב פרי:>
כן, הבנתי.

<צבי ניקסון:>
- - על-פי הזיכיון, על-פי סעיף 17 לשטר הזיכיון של קצא"א, היא הייתה רשאית להפעיל את הנמלים בצורה עצמאית.
<היו"ר יעקב פרי:>
ברור.

<צבי ניקסון:>
בשני המקרים מדובר על שינוי מהעבר, וחוק התשתיות טיפל בזה. לכן אנחנו רוצים לעבוד עם משרד התחבורה בנושא הזה, אבל אסור להכניס דברים שהם בניגוד לכוונת המחוקק.
<היו"ר יעקב פרי:>
משרד התחבורה, בבקשה.

<יגאל מאור:>
קודם כל, אני רוצה שזו לא תיחשב בתור דמגוגיה ובתור הכפשות, מה שנאמר קודם, כי זו לא הכוונה. הכוונה היא שבדיוק כמו 64(ז), כדוגמה, מדובר פה על התנהגות בנמלים באופן כללי, וכמו שאמרתי, משרד התחבורה לא יתערב במקום שהדברים מתבצעים מאליהם וקורים בסדר, אלא מדובר באירועים חריגים שבהם הדברים לא בסדר ולקוחות הנמל – שזה לא רק לקוח אחד... במקרה של אשקלון, למשל, מדובר על  מגוון גדול מאוד של סוגי מטענים, ותקנה 64 באה להסדיר את אותו אירוע שבו הלקוחות מתלוננים וטוענים שנעשה להם עוול. במקרה הזה, אנחנו אמורים להתערב אם בכלל. לדוגמה, בנמל חדרה, שהוא נמל שיש בו גם רק רציף אחד, גם שם הדבר הזה חל, למרות שיש שם היום שני סוגי מטענים בלבד וכביכול כרגע - - -
<היו"ר יעקב פרי:>
זה חל גם על נמל חדרה.

<יגאל מאור:>
גם על נמל חדרה. בנמל חדרה יש היום רק רציף פחם, שהוא זהה לחלוטין לזה שיש באשקלון, פלוס מיקשר של אניית הגז הטבעי שנמצאת שם. גם שם חל התור התפעולי, למרות שמדובר בשני סוגי מטענים שונים לחלוטין. עוד פעם, אנחנו לא מנתבים, לא מתערבים ולא אומרים שום דבר, עד אשר מגיעות התלונות מהלקוחות עצמם.
<צבי ניקסון:>
מה לעשות? להפעיל את הסמכות שם? צריכים להכניס את שר האוצר לתוך העניין. אני מצטער. זה מה שחוק התשתיות קובע.
<קריאה:>
איפה זה נקבע בחוק התשתיות?

<צבי ניקסון:>
סעיף 19 בחוק התשתיות. זה רק לגבי נמל אילת.

<היו"ר יעקב פרי:>
לגבי מקשר הדלק, מסוף הדלק, באילת.

<צבי ניקסון:>
מזח הדלק באילת.

<יגאל מאור:>
אומרים שהתור באילת חל ממילא מהתחלה.

<היו"ר יעקב פרי:>
אני יודע. הבנתי.

<צבי ניקסון:>
סליחה. באילת אתם לא יכולתם בעבר להתערב, כי היה זיכיון והזיכיון נתן לבעל הזיכיון להפעיל את הנמל. לכן לא התערבתם בעבר. למעשה, זה חל לגבי מספר נושאים - - -

<היו"ר יעקב פרי:>
הבינותי. הבינותי.

<דרור וגשל:>
אני רק לא הבנתי מה הקשר לחוק התשתיות. מה סעיף 19 קובע שרלוונטי לענייננו?

<בילי בירון:>
סעיף 19 מדבר על חוק רשות הספנות והנמלים ולא על פקודת הנמלים.

<היו"ר יעקב פרי:>
משרד התחבורה, אתם לא מעוניינים להחריג אותם לסעיף הזה. 

<יגאל מאור:>
לא.

<היו"ר יעקב פרי:>
התשובה היא: לא. זה כדי שנבין פשוט איפה אנחנו עומדים.
<דרור וגשל:>
אותי הטריד מה שאמר חברי, שיש חוק שמחייב אותנו לקבל את הסכמת שר האוצר. אני לא הבנתי את הטענה.

<צבי ניקסון:>
אני מפנה אותך לסעיף 19(ב)(6), בחוק התשתיות להולכה ולאחסון של נפט על מידי גורם מפעיל, התשע"ז-2017, שפורסם ב-20 במרץ 2017 בספר החוקים 2613, בעמוד 480. 
<היו"ר יעקב פרי:>
אתה יכול לקרוא את סעיף 19?

<צבי ניקסון:>
בהחלט. בסעיף 19 כתוב: "(א) הוראות חוק רשות הספנות והנמלים, התשס"ד-2004 (בסימן זה – חוק רשות הספנות והנמלים) לא יחולו לגבי נכס פעילות שבתחום נמל המנוי בתוספת השנייה לחוק האמור ולגבי גורם מפעיל ולפעילותו בקשר לנכס כאמור, בכפוף להוראות סעיף קטן (ב)". "נכס פעילות" מוגדר בחוק כנכס המקרקעין שלמעשה משמש את קצא"א לפעילותו, שעכשיו עובר לגורם המפעיל. הגורם המפעיל זו חברה חדשה שהוקמה על-פי החוק, כדי להפעיל את הנכסים האלה.
<היו"ר יעקב פרי:>
הבינותי. מה אתם אומרים?

<דרור וגשל:>
אדוני, זו עוד לא הטענה. הוא לא הסביר איך זה קשור לענייננו.

<צבי ניקסון:>
אם אתה תמתין, אני אגיד. סעיף 19(ב) אומר: "הוראות סעיפים 8, 10, 13, 14, 16, 19, 21, 22, 14, 29, 32©, 33, 42(א), (ג) ו-(ד) ו-43 עד 48 לחוק רשות הספנות והנמלים יחולו לגבי נכס פעילות כאמור בסעיף קטן (א) ולגבי גורם מפעיל ופעילותו כאמור בו, בשינויים המחויבים ובשינויים אלה:" – ואז יש שורת שינויים שמדברים עליהם, לדוגמה סעיף 10 שמאפשר לשר לתת הסמכה לגוף, לתאגיד, לנהל אפילו בתוך נמל. למעשה, שר התחבורה אמור לתת לקצא"א סמכות כתאגיד מוסמך במזח הדלק. כתוב, לדוגמה, בסעיף קטן (ב) שהשר יכול לקבוע תנאי הסכמה, וכתוב ש"אחרי 'בכתב ההסמכה' יקראו 'ולעניין הסכמה לתאגיד מורשה שהוא גורם מפעיל – לתקופה שבה נתנה המדינה לגורם המפעיל זכות בנכסי הפעילות', במקום 'תנאים, לרבות תנאים הנדרשים' יקראו 'תנאים בעניינים הנוגעים לבטיחות ואיכות הסביבה, לרבות תנאים הנדרשים'" וכו'. היינו, התנאים היחידים שאפשר לקבוע בכתב ההסמכה הם בנושאי איכות סביבה ובטיחות.
אני מוסיף לזה שבסעיף (ב)(6) כתוב: "יקראו את סעיף 32(ב)" – שזה סעיף ההסמכה שמאפשר לשר להתקין תקנות – "לעניין נמל שמצוי בו נכס פעילות, כך שבמקום 'השר' יקרו 'השרים'". על-פי החוק, "השרים" - - -

<היו"ר יעקב פרי:>
אלה שר האוצר ושר התחבורה.
<דרור וגשל:>
אם היינו פה בתקנות מכוח - - -

<היו"ר יעקב פרי:>
תן לו לסיים.

<צבי ניקסון:>
תקנות הנמלים פה הן, למעשה, לפי סעיף 32(ב).
<בילי בירון:>
לא.

<צבי ניקסון:>
כתוב.

<בילי בירון:>
רק ההתייעצות.

<צבי ניקסון:>
32(ב). אני מצטער. כתוב: "בתוקף סמכותי לפי סעיף 60 לפקודת הנמלים... לפי הצעת רשות הספנות והנמלים על-פי סעיף 32 לחוק רשות הספנות והנמלים... אני מתקין תקנות אלה". למעשה, זה הולך ביחד.
<היו"ר יעקב פרי:>
תודה, עורך-הדין ניקסון.

משרד המשפטים או משרד התחבורה, בבקשה.

<בילי בירון:>
אדוני, התקנות לא הותקנו מכוח תקנה 32. רשות הספנות והנמלים היא מכוח תקנה 32, אבל התקנות, שאדוני דן בהן, הן מכוח פקודת הנמלים. נכון שבהתאם לתקנה 32 ככל שהרשות - - -
<קריאה:>
32(א). צריך לתקן. יש 32(א) ו-(ב). החוק מדבר על 32(ב), והפתיח הוא על 32(א).

<בילי בירון:>
כן. אם אדוני רוצה, אקרא לו את סעיף 32(ב) שאליו זה מפנה. בסעיף 32(ב) כתוב: "הרשות" – רשות הספנות והנמלים – "רשאית, נוסף על התקנות לפי סעיף קטן (א), לקבוע, באישור השר, כללים להפעלת נלים ולניהולם ולפיקוח עליהם, ולביצועם היעיל של תפקידיה וסמכויותיה לפי חוק זה; הכללים יפורסמו ברשומות". מדובר בכללים שרשות הספנות תקבע, ולא בתקנות שהשר קובע כאן.
<צבי ניקסון:>
זה מצב עוד יותר חמור.

<בילי בירון:>
למה?

<צבי ניקסון:>
אם את צודקת במה שאת אומרת, אז מאחר וסעיף 32(א) לא מופיע בסעיפי החריגים בסעיף 19(ב) לחוק, בכלל אסור להתקין תקנות לגבי נכס פעילות בנמל אילת. אין לכם בכלל סמכות על-פי תקנות לפי הניסוח.

<היו"ר יעקב פרי:>
לא בטוח.

<צבי ניקסון:>
אני חושב שזה ברור, אדוני. אני לא מציע להחליף את זה. אני מנסה לפתור בעיה.
<מרב תורג'מן:>
אבל אני מנסה להבין איך חוק אחר יכול לחייב את השר או לשנות את ההסמכה של השר בחוק רשות הספנות והנמלים. אני כאילו עדיין לא הצלחתי להבין בכלל את הטענה. אני ממש מצטערת.
<צבי ניקסון:>
אני חושב שהוא מאד פשוט. החוק מורכב והוא קובע כללים שמתקנים - - - 

<מרב תורג'מן:>
אבל יש פה חוק ספציפי. יש פה הסמכה ספציפית. זה מכוח פקודת הנמלים.
<צבי ניקסון:>
אבל גם החוק עוד יותר ספציפי.

<מרב תורג'מן:>
פה מדברים על ההתייעצות.

<דרור וגשל:>
מרב, רגע. כן יש פה שני חוקים שהם רלוונטיים. כן רלוונטי פה חוק הספנות והנמלים, כיון שהוא קבע, אחרי הקמת הרשות, חובת התייעצות.

<מרב תורג'מן:>
חובת התייעצות. נכון.

<דרור וגשל:>
לכן הוא רלוונטי פה, אבל זהו. בזה הרלוונטיות שלו נגמרת.
<צבי ניקסון:>
לא הבנתי מה שאתה אומר. סעיף 19(א) אומר שהוראות חוק רשות הספנות והנמלים לא יחולו לגבי נכס פעילות.
<דרור וגשל:>
אבל, זה לא.

<צבי ניקסון:>
לפי זה, אם הסמכות של השר להתקין תקנות היא לפי חוק רשות הספנות והנמלים - - -
<דרור וגשל:>
לא.

<צבי ניקסון:>
מה אתה אומר "לא"?

<דרור וגשל:>
אני אומר שהוא לא. הסמכות של השר היא מכוח פקודת הנמלים. חוק רשות הספנות והנמלים קבע על החוק חובה, בנוסף לסמכויות שיש לו - -

<היו"ר יעקב פרי:>
לעשות תקנות.

<דרור וגשל:>
- - לעשות התייעצות. אז השר עשה התייעצות. אבל החובות שנקבעו פה הן מכוח הפקודה ולא מכוח חוק הרשות הספנות והנמלים.

<היו"ר יעקב פרי:>
בוא ורגע נשאל: היה וקיבלתי עכשיו החלטה לאשר את הסעיף הזה. בפועל, במשמעות, במציאות, מה קורה מחר באשקלון?
<צבי ניקסון:>
מדברים פה על סעיפים כדוגמת סעיף אניות הסכם. יש כל מיני כללים מיוחדים שפשוט לא מתאימים לנמל אשקלון.
<היו"ר יעקב פרי:>
תן דוגמה.

<צבי ניקסון:>
אתן דוגמה. יש לנו תור של אניות שמגיעות, ונניח שמגיע אנייה לפרוק נפט גולמי באשקלון. אנייה אחת מגיעה, ועוד אנייה אחת מגיעה. יש לנו תור לפריקה. יש לנו נתונים כלליים. יש אניות שמגיעות עם נשק, לפרוק דלק לזיקוק, ויש אניות שמגיעות - - -

<היו"ר יעקב פרי:>
כן, אבל מה?

<לאה ורון:>
זה ייחודי לאשקלון?

<צבי ניקסון:>
 ודאי שזה ייחודי. עוד פעם, למעשה, יש התערבות בפעילות המסחרית, כשהמחוקק הביע את דעתו בחוק התשתיות שלא תהיה פעילות - - - . למעשה, הרעיון היה - - -
<היו"ר יעקב פרי:>
אבל במה זה סותר? במה?

<צבי ניקסון:>
זה סותר. עם כל הכבוד, משרד התחבורה בתחום של מקורות אנרגיה למדינת ישראל נותן סמכות להתערב לנו בתור התפעולי, בתור הפריקה, של האניות.

<היו"ר יעקב פרי:>
אבל הם לא מבקשים להתערב לכם.

<צבי ניקסון:>
זו לא סמכות שלהם.

<מרב תורג'מן:>
זה עניין של בטיחות.
<יגאל מאור:>
לא להתערב.

<היו"ר יעקב פרי:>
עורך-הדין ניקסון, אני לא מבין שיש פה איזה רצון להתערב. אנחנו לא נכנסים למחלוקת, חס וחלילה, בין שרים ולעניינים של אגו. אנחנו מדברים על המציאות. אני שואל: בסופו של דבר, היה ואישרתי את תקנה 25 פה, וזה נכנס לתוקף בעוד X ימים, חודש ימים, מה קורה בעוד חודש ימים שהוא שונה בנמל אשקלון ממה שקורה היום?
<צבי ניקסון:>
אדוני, מה שקורה הוא שזו לא אותה תקנה 25. זו תקנת המעבר, ונדמה לי שזו תקנה 289, לגבי אשקלון. למעשה, מה שקורה הוא שעד עכשיו - -
<היו"ר יעקב פרי:>
זה לא היה חל עליכם.

<צבי ניקסון:>
- - תקנה 64 לא חלה כלל על אשקלון, וזה גם לא חל על אילת בפועל.

<היו"ר יעקב פרי:>
וגם לא על חדרה.

<צבי ניקסון:>
חדרה לא - - - 

<מרב תורג'מן:>
לא. על חדרה זה חל. זה חל גם על אילת.
<בילי בירון:>
גם על אילת.

<קריאה:>
חל על כולם.

<היו"ר יעקב פרי:>
אוקיי. סליחה.

<צבי ניקסון:>
לא חל על אשקלון. מאותו רגע זה כן יחול על אשקלון. למעשה, אנחנו מעניקים - - -

<לאה ורון:>
אבל זה ברור.

<היו"ר יעקב פרי:>
אבל זה העסק של התקנות.

<צבי ניקסון:>
אני מסביר, שיש הסכמה של משרד התחבורה, לדוגמה, בנושא אגרות. הם הסכימו שאגרות לא יחולו על אשקלון. למה הסכימו לכך? כי הבינו ששם יש משטר מיוחד. אם הייתי מסתכל על מה שלא חל, יש פה מספר דוגמאות, וצמצמתי חלק ועל חלק ויתרתי למשל תקנה 60 לא חשובה לחולדות, אבל על הדברים העיקריים  - - -
<היו"ר יעקב פרי:>
אבל זה דבר שצריך להיות מסוכם בין שר האוצר לבין שר התחבורה.

<צבי ניקסון:>
אז שידונו בזה.

<היו"ר יעקב פרי:>
רגע. אני לא מחליף את הממשלה בינתיים. לכן באיזה שהוא מקום, כאשר באים לוועדת הכלכלה לאשר תקנות שמי שיזם אותם זה משרד התחבורה, בניסוח של משרד המשפטים, אני לא אחליט פה להחריג את נמל אשקלון או לא להחריג, אלא אם יבואו השרים הרלוונטיים ויוציאו את זה מהתקנות. זאת אומרת, מה שאתה מבקש, ויכול להיות שכל מה שאתה אומר צודק, נכון ומציאותי – מונחות לפני תקנות שבהן נמל אשקלון מוכנס פנימה ולא יוצא או לא נשאר במצב שהוא לפני התקנות האלה. אז ידיי כבולות פה.

<צבי ניקסון:>
לא. אדוני, עם כל הכבוד, אני חושב שידיך לא כבולות. 
<היו"ר יעקב פרי:>
תשכנע אותי למה לא.

<צבי ניקסון:>
אתה עכשיו מקבל החלטה להכניס נמל חדש שעד עכשיו לא היה בתקנות.

<היו"ר יעקב פרי:>
נכון.

<צבי ניקסון:>
ואז, אתה צריך לשקול: האם אני כן מכניס את זה או לא מכניס את זה, כלומר את נמל אשקלון? והשאלה היא באיזה תנאים אני עושה את זה.  הדוגמה המובהקת, שאני נותן, היא שיש הסכמה בינינו לגבי אגרות. למה אגרות של רשות הנמלים או פקודת הנמלים בתקנות לא יחולו באשקלון?
<היו"ר יעקב פרי:>
מופיע פה גם נושא האגרות? לא.
<צבי ניקסון:>
יש פטור מפורש.

<היו"ר יעקב פרי:>
יש פטור מפורש?

<מרב תורג'מן:>
פרק 17.

<היו"ר יעקב פרי:>
פרק 17. אוקיי.

<צבי ניקסון:>
משרד התחבורה הבין שאי-אפשר להתקין את זה. מישהו יכול לבוא ולהגיד: למה דמכם יותר סמיך מדמו של כל אחד אחר? כי יש פה נסיבות מיוחדות, ומבינים את זה. יש דברים אחרים. בסך-הכל, אנחנו מגיעים פה לשלושה דברים. אתן עוד דוגמה: מדברים על שעות עבודה של נמל, ומדברים פה על ימי מנוחה, שעות עבודה בלילה וכל זה. נמל אשקלון עובד 24 שעות ביממה.
<יגאל מאור:>
כל הנמלים.

<היו"ר יעקב פרי:>
כל הנמלים עובדים 24 שעות.

<צבי ניקסון:>
אז רוצים להגביל את זה עכשיו?

<לאה ורון:>
הוא פשוט רוצה - - -

<היו"ר יעקב פרי:>
אוקיי. אני נאלץ – המשמעות היא לדחות את ההסתייגות שלך. כמובן שעומדת לפני האחראים עליך – ובמקרה הזה אני חושב שזה משרד האוצר, נכון? – - -

<צבי ניקסון:>
כן.

<היו"ר יעקב פרי:>
- - לבוא לוועדה ולערער על ההחלטה שלי. אבל אני כרגע אאשר את התקנות ככתבן וכלשונן פחות או יותר עם התיקונים, ואחר כך כמובן - - -
<לאה ורון:>
אפשר שמכתב שמודיע על החלטת הוועדה ייצא רק ב-15 ביולי. - - -
<היו"ר יעקב פרי:>
בדיוק. אנחנו גם נוציא את המכתב שמאשר את התקנות, נניח, ב-15 ביולי, על מנת שיהיו לכם שבועיים כדי לפנות לגורמים שלכם, ואם הם ירצו לערער – עומדת להם הזכות, וכן לעשות תיאומים עם השרים ובין השרים ושהשרים יבואו עם הסכמה לוועדה או איך שהם רוצים. אבל אני צריך לאשר את התקנות כפי שהם נמסרו לי, פחות או יותר כמובן, בתיקונים המתחייבים. עם כל הכבוד, אני לא רואה שיש לי סמכות להחריג לחלוטין, חוץ מנושא כזה או אחר, נמל כזה או נמל אחר.
<צבי ניקסון:>
אדוני, ברשותך, אני מבין את זה לגבי תקנה 64. יש הסכמה עם משרד התחבורה לגבי תקנה 88, לגבי תקנה 17, לחוק.
<בילי בירון:>
לא. כבר אין.
<היו"ר יעקב פרי:>
הם יורדים מזה. הם יורדים מזה.

<צבי ניקסון:>
אה, עכשיו אתם מענישים אותנו?

<היו"ר יעקב פרי:>
לא. זה עוד היה לפני זה.

<צבי ניקסון:>
זה הופיע בתקנות עד עכשיו. עכשיו מענישים אותנו.

<יגאל מאור:>
המשרד להגנת הסביבה פנה אלינו בבכי, צעקות ותמרורים על הדבר הזה. אגב, נושא התיקון הזה כבר מתבצע בנמלים, כך שאנחנו לא רואים באמת בסיפור הזה בעיה.

<היו"ר שיעקב פרי:>
שמעת.

<צבי ניקסון:>
הבנתי.

לגבי התוספת הראשונה לחוק, לגבי שעות העבודה - - -

<היו"ר יעקב פרי:>
איפה זה?

<דינה בראון:>
תוספת ראשונה לחוק.

<היו"ר יעקב פרי:>
אנחנו כבר נגיע לזה. אותה טענה – אני אומר לך שכבר אותו תשובה תהיה. אני רואה שלא יהיה מנוס, אלא אם אתם בבית תחליטו אחרת, שיתקיים כאן דיון נוסף בהשתתפות נציגי האוצר והנציגים שלכם, התחבורה כמובן והמשפטים.
<צבי ניקסון:>
הבנתי. גם אגרות אתם מחילים עלינו עכשיו?

<בילי בירון:>
עדיין לא. נראה עד סוף הדיון...

<צבי ניקסון:>
אגב, אני מרגיש שזה ככה.
<היו"ר יעקב פרי:>
לא, לא, לא. אל תיקח את זה אישית.
<צבי ניקסון:>
אני לא לוקח את זה אישית. אני חושב שזו התנהלות - - -

<היו"ר יעקב פרי:>
לפי הצעת מנהלת הוועדה, אני נותן את הפתח; אנחנו נוציא את המכתב של ועדת הכלכלה רק ב-15 ביולי. עד ה-15 ביולי תהיה אפשרות לערער, לבוא, לקבל ולהחליט כל מה שנוח לכם וטוב. עומד לכם הפתח לחלוטין.
<צבי ניקסון:>
תודה רבה.
<היו"ר יעקב פרי:>
אנחנו ננסה לגמור את התקנות כפי שהן, ואלוקים יהיה בעזרנו.

<מרב תורג'מן:>
אתה מעלה להצבעה את תקנה 25?

<היו"ר יעקב פרי:>
לא. אושר, אושר.

<בילי בירון:>
	תיקון תקנה 72
	26.
	בתקנה 72 לתקנות העיקריות –

	
	
	(1)
	במקום "מנהל הנמל" יבוא "רב חובל הנמל";


	
	
	(2)
	אחרי "רשאי הוא" יבוא "בתיאום, ככל האפשר, עם מנהל הנמל".


<יגאל מאור:>
מדובר על הרחקת מידית של כלי שיט, במידה והוא מסכן את הנמל.

<היו"ר יעקב פרי:>
כן.
<מרב תורג'מן:>
אושר?

<היו"ר יעקב פרי:>
כן. את לא צריכה לשאול אותי.

<מרב תורג'מן:>
אני מתנצלת, אבל זה לפרוטוקול. החובה היא לפרוטוקול.

<היו"ר יעקב פרי:>
את חייבת? אם כך, אגיד.

אנחנו עוברים ל-27.

<בילי בירון:>
	תיקון תקנה 116
	27.
	בתקנה 116 לתקנות העיקריות –

	
	
	(1)
	במקום "למנהל הנמל" יבוא "לרב חובל הנמל".


	
	
	(2)
	במקום "ולרשות הכבאות כמשמעותה כחוק שירותי הכבאות, התשי"ט-1959" יבוא "רב חובל הנמל יודיע למנהל הנמל ולרשות הכבאות לפי חוק הרשות הארצית לכבאות והצלה, התשע"ב-2012".


<היו"ר יעקב פרי:>
כן. מאושר.

<בילי בירון:>
	תיקון תקנה 118
	28.
	בתקנה 118 לתקנות העיקריות, במקום "מנהל הנמל" יבוא "רב חובל הנמל, בתיאום, ככל האפשר, עם מנהל הנמל".


<היו"ר יעקב פרי:>
מאושר.

<בילי בירון:>
	החלפת תקנה 119
	29.
	במקום תקנה 119 לתקנות העיקריות יבוא:

	
	
	"הגשת עשרה למנהל נמל או לרב חובל הנמל
	119א
	קברניט כלי שיט ש פרצה בו דליקה יגיש למנהל הנמל או לרב חובל הנמל, לפי העניין, כל עזרה אפשרית הדרושה לצורך הפעלת הסמכויות הנתונות להם לפי תקנות 117 או 118".


<היו"ר יעקב פרי:>
מאושר.

<בילי בירון:>
	תיקון תקנה 126(ב)
	30.
	בתקנה 126(ב) לתקנות העיקריות, בכל מקום, במקום "מנהל הנמל" יבוא "רב חובל הנמל".


<היו"ר יעקב פרי:>
תסבירו רק מה זה.
<מרב תורג'מן:>
עגינה וקשריה של אנייה.

<יגאל מאור:>
אניית חומר נפץ.

<היו"ר יעקב פרי:>
אוקיי. בואו נברח מהר.

<מרב תורג'מן:>
מאושר.

<בילי בירון:>
	תיקון תקנה 132(ב)
	31.
	בתקנה 132(ב) לתקנות העיקריות, במקום "מנהל הנמל" יבוא "רב חובל הנמל".


<היו"ר יעקב פרי:>
כן.

<מרב תורג'מן:>
אדוני מעלה להצבעה?

<היו"ר יעקב פרי:>
31 מאושר.

<לאה ורון:>
גם לגבי אניית חומרי נפץ.

<היו"ר יעקב פרי:>
30 ו-31 אושרו.

<בילי בירון:>
	תיקון תקנה 139
	32.
	בתקנה 139 לתקנות העיקריות, במקום "מאת מנהל הנמל ובהתאם לתנאיו." יבוא "מאת רב חובל הנמל ולפי תנאיו; ובלבד שסוכן האנייה הציג בפניו אישור מאת המנהל הכללי של התאגיד המפעיל את הרציף שלידו עוגנת האנייה לעניין פירוק המנוע ואי קיום הכוח המניע של האנייה".


<היו"ר יעקב פרי:>
מאושר.

<בילי בירון:>
	תיקון תקנה 161
	33.
	בתקנה 161 לתקנות העיקריות, בכל מקום, במקום "או למי שהוא הסמיכו לכך" יבוא "ולרב חובל הנמל".


<היו"ר יעקב פרי:>
מאושר.

<בילי בירון:>
	תיקון תקנה 163
	34.
	בתקנה 163(ג) לתקנות העיקריות, במקום "או מי שהוא הסמיכו לכך" יבוא: "בתיאום, ככל האפשר, עם מנהל הנמל".


<היו"ר יעקב פרי:>
מהי תקנה 163?

<מרב תורג'מן:>
תקנה 163(ג) מדברת על סילוק חומרים מסוכנים.

<היו"ר יעקב פרי:>
אוקיי. מאושר.

<בילי בירון:>
	תיקון תקנה 164
	35.
	בתקנה 164 לתקנות העיקריות –

	
	
	(1)
	בתקנת משנה (א), במקום "מנהל הנמל או מי שהוא הסמיכו לכך" יבוא "רב חובל הנמל";


	
	
	(2)
	בתקנת משנה (ב), במקום "למנהל הנמל או למי שהוא הסמיכו לכך" יבוא "לרב חובל הנמל";


	
	
	(3)
	בתקנת משנה (ג), במקום "מנהל הנמל" יבוא "רב חובל הנמל";


	
	
	(4)
	בתקנת משנה (ד), במקום "מנהל הנמל או ממי שהוא הסמיכו לכך" יבוא "רב חובל הנמל".


<היו"ר יעקב פרי:>
הכל זה עם חומרים מסוכנים?

<יגאל מאור:>
הכל זה אניות חומרים מסוכנים.

<היו"ר יעקב פרי:>
מאושר. אישרתי את 36.
<מרב תורג'מן:>
לא. חסרה פה תקנה 36. יש את המספור פה.

<היו"ר יעקב פרי:>
אז כאילו מה שהוא 37 זה עכשיו 36.

<מרב תורג'מן:>
אנחנו נמשיך עם המספור שכתוב, ואחר כך אני אתאים את המספורים.

<היו"ר יעקב פרי:>
אנחנו נמשיך פה, ואנחנו נתקן.

<בילי בירון:>
	תיקון תקנה 166
	37.
	בתקנה 166 לתקנות העיקריות, במקום "מנהל הנמל" יבוא "רב חובל הלנמל".


<יגאל מאור:>
זה איסור התקרבות לאניית חומרים מסוכנים.

<היו"ר יעקב פרי:>
אוקיי. מאושר.

<בילי בירון:>
	תיקון

תקנה 170א
	38.
	בתקנה 170א לתקנות העיקריות –

	
	
	(1)
	בתקנת משנה (א), במקום "מנהל הנמל" יבוא "רב חובל הלנמל";


	
	
	(2)
	בתקנת משנה (ב), במקום "מנהל הנמל או ממי שהוא הסמיכו לכך" יבוא "רב חובל הנמל".


<היו"ר יעקב פרי:>
מאושר.

<בילי בירון:>
	תיקון תקנה 70יז
	39.
	תקנה 170יז לתקנות העיקריות, במקום "מנהל הנל" יבוא "רב חובל הנמל".


<היו"ר יעקב פרי:>
זה שינוע של חומרים מסוכנים. מאושר.
<בילי בירון:>
	הוספת תקנה 87א
	40.
	אחרי תקנה 287 לתקנות העיקריות יבוא:

	
	
	"דיווח לתצפית נמל
	287א.
	כל מקום בתקנות אלה שמוטלת בו חובת דיווח או העברת מידע, פרטים או נתונים (להלן – המידע) לרב חובל הנמל, יראו בדיווח או בהעברת המידע לתצפית הנמל, מילוי אותה חובה".


<היו"ר יעקב פרי:>
נשמע לי הגיוני. מאושר.

<בילי בירון:>
	תיקון תקנה 289
	41.
	בתקנה 289 לתקנות העיקריות, בסופה יבוא "בנמל אשקלון יחולו תקנות אלה ללמעט פרק שבעה עשר.".


אדוני, כמו שאמרנו קודם, יש התנגדות של המשרד להגנת הסביבה.

<היו"ר יעקב פרי:>
אם הייתי מבטל את הסעיף הזה, הייתם מרוצים – נכון? יותר מרוצים.

<צבי ניקסון:>
זה סעיף אחד מתוך כמה סעיפים.

<היו"ר יעקב פרי:>
לא. זה אומר, בסופו של דבר, שבנמל אשקלון יחולו תקנות אלה למעט האגרות. אתה רואה? לגבי אגרות, ניצחת.
<צבי ניקסון:>
בכל זאת, יש לי הערה אחת.
<היו"ר יעקב פרי:>
רגע, תן לי רק לסיים, ואז תאמר את מה שיש לך. אנחנו נגמור את 42 ו-43, ואחר כך עוד נשמע את מה שיש לומר ונסכם.

<יגאל מאור:>
42.

<היו"ר יעקב פרי:>
עכשיו, 42.

<בילי בירון:>
	תיקון תקנה 291
	42.
	בתקנה 291 לתקנות העיקריות, במקום "בנמלי רשות הנמלים חיפה, אשדוד או אילת" יבוא "בנמלי חיפה, אשדוד, אילת ואשקלון".


<היו"ר יעקב פרי:>
אנחנו מאשרים את 41 ו-42.

<בילי בירון:>
	תחילה
	43.
	תחילתן של תקנות אלה ביום תחילתן של תקנות הנמלים (ניהול התעבורה הימית), התשע"ז-2017.


<היו"ר יעקב פרי:>
אישרנו את 43.

<מרב תורג'מן:>
אני מזכירה שמדובר על 30 ימים, מה שהוועדה אישרה בתקנות הקודמות.
<היו"ר יעקב פרי:>
עורך-הדין ניקסון.
<צבי ניקסון:>
יש לנו בכל זאת הערה נוספת לגבי זמן עבודה בנמל.
<היו"ר יעקב פרי:>
איזה סעיף?

<צבי ניקסון:>
התוספת הראשונה לחוק קובעת את זמן העבודה הרגיל בנמל. היא קובעת שעות שהן לא מתאימות למזח הדלק באילת, ויחד עם זה היא גם קובע ימי עבודה כאשר בקצא"א, גם באילת וגם באשקלון, עובדים 24 שעות ביממה שבעה ימים בשבוע - -
<קריאה:>
להוציא את יום כיפור.

<צבי ניקסון:>
- - להוציא את יום כיפור. מה שקורה פה הוא שאמנם תקנה 2 מאפשרת שינוי בזמני עבודה רגילים באישור מנהל הנמל, אבל זה לא מתאים פה כאשר בפועל העבודה מתבצעת בצורה מסוימת כל הזמן.
<היו"ר  יעקב פרי:>
ואז מה אתה מציע לעשות?

<צבי ניקסון:>
אנחנו מבקשים שהתוספת הראשונה גם לא תחול על אשקלון ועל מזח הדלק באילת.

<היו"ר יעקב פרי:>
החלק של שעות העבודה.

<צבי ניקסון:>
זה שעות עבודה. יש לנו כמובן הסכמים. יש לנו ועדי עובדים והסכמים אתם.

<היו"ר יעקב פרי:>
מה אם אומרים?

<יגאל מאור:>
אני חושב שבכל הנמלים בארץ עובדים, חוץ מנמל אשדוד שהוא ממש שונה ומדקדק בענייני כשרות, דת וזמנים, גם 24 שעות. גם חדרה פורקת וטוענת גז 24 שעות וכך בפחם, וגם בחיפה עובדים בשישי-שבת כשחברות הספנות רוצות את זה. התוספת מדברת על - - - 
<מרב תורג'מן:>
אנחנו מדברים על זה.

<היו"ר יעקב פרי:>
שנייה אחת.

<יגאל מאור:>
אין מניעה שיגיעו אצלם, בתוכם, להסדרים. גם הנמלים האחרים עושים את זה.

<מרב תורג'מן:>
הם מבקשים להחריג את זה.
<היו"ר יעקב פרי:>
הוא אומר ששם עובדים 24 שעות, והוא אומר שעובדים בכל המקומות 24 שעות.

<מרב תורג'מן:>
מה העמדה שלכם בעניין הזה?

<היו"ר יעקב פרי:>
הוא אומר שזה אותו דבר.

<יגאל מאור:>
אבל אני לא יודע למה צריך את זה. כל הנמלים עובדים גם בשבת. חוץ מאשדוד, אותו אמרתי, שם יש באמת הקפדה יתרה, בחדרה, בנמל אילת, כשצריך, וגם בחיפה עובדים גם בשבתות.
<מוריס מור:>
אגב, המחלקה הימית באשדוד כן עובדת בשבת.

<יגאל מאור:>
הנה. באשדוד חלק גם עובד בשבת.

<בילי בירון:>
בבקשה, גם בשבת.

<היו"ר יעקב פרי:>
אני אסיים את הדיון הזה. רבותי, אני מעריך, קודם כל, שאנחנו ניאלץ להתכנס לישיבה נוספת, למרות שאת התקנות אישרנו.

קודם כל, אני רוצה להודות לכם על דיון שהיה דיון של אנשים מלומדים.
<אבי לוי:>
גם הניהול היה מעניין.
<היו"ר יעקב פרי:>
תודה. איך אומרים, זה לא דבר פשוט בכנסת שאתה יכול להעביר את הדברים, גם כשיש חילוקי דעות.
אני מבין שיש כאן סיפור – אני לא יודע אם לקרוא לו עקרוני או בעייתי או דרמטי – עם נושא קצא"א, ולכן, בהצעתה של מנהלת הוועדה, ניתנים להם אפילו יותר משבועיים כדי ללמוד את הדברים. אם תחליטו, אתם או האוצר, תבואו בדברים בבקשה קודם עם התחבורה והמשפטים. טענותיכם נשמעו פה בצורה מאוד אינטליגנטית ומנומקת. אם יחליטו הממונים – במקרה הזה, משרד האוצר – שהם רוצים להגיש ערעור או לשנות או משהו, יצטרכו, לפני שמגיעים לוועדה, לטפל בזה מול משרד התחבורה או מול שר התחבורה. כלומר, עם כל הכבוד שאני רוחש לוועדה ולעצמי, ועדת הכלכלה לא יכולה להחליף את הממשלה. אנחנו מחוקקים פה חוקים ותקנות שמביאה לנו הרשות המבצעת, ובמקרה הזה זו הממשלה, ובמקרה הזה זה משרד התחבורה. אנחנו משתדלים לעשות את עבודתנו נאמנה. תבוא הממשלה ותגיד "רוצה להחריג את נמל אשדוד", "רוצה להחריג חלק מהנושא של נמל אשדוד" – אנחנו נתייחס לזה בנאמנות ובצורה הוגנת.
<צבי ניקסון:>
תודה רבה.

<היו"ר יעקב פרי:>
אני מאוד מודה לכם.

<בילי בירון:>
רק כדי שאני אבין: ככל שלא תובא בקשה כזאת, התקנות אושרו.

<היו"ר יעקב פרי:>
ככל שלא תובא בקשה כזאת, היה לי לעונג רב - - -

<לאה ורון:>
ב-15 ביולי ייצא המכתב- - - 

<היו"ר יעקב פרי:>
ב-15 ביולי ייצא המכתב.

<לאה ורון:>
מכתב ממלא מקום יושב-ראש הוועדה.
<היו"ר יעקב פרי:>
נכון, נכון מאוד.
<יגאל מאור:>
שהתקנות אושרו.

<היו"ר יעקב פרי:>
תודה רבה לכם.

<הישיבה ננעלה בשעה 12:03.>

